“Губкинчи талабалар” Оролда инновацион лойиҳани ишга туширдилар\n“Губкинчи талабалар” ташаббуси билан Орол денгизининг қуриган тубини кўкаламзорлаштириш бўйича минтақа бизнеси учун истиқболли ҳамда илм-фан нуқтаи назаридан маърифий лойиҳа Ўзбекистон Республикаси Президенти ҳузуридаги Оролбўйи Халқаро инновация марказида муваффақиятли синовдан ўтказиляпти. Уни амалга оширишда бутун карантин даврида И.М.Губкин номидаги Россия нефть ва газ Давлат университетининг Тошкент шаҳридаги Филиалини УРН 17-01 гуруҳи талабаси Махида Махамбетова фаол иштирок этмоқда.\nЎзбекистон Президенти Шавкат Мирзиёевнинг бош ташаббуси - Оролбўйини экологик инновациялар ва технологиялар ҳудуди деб эълон қилиш ва бу билан минтақада кенг кўламли экологик таназзулнинг салбий оқибатларини бартараф қилиш мақсадида амалий механизм яратиш нуқтаи назаридан “губкинчи талабалар” лойиҳасининг долзарблигига муносиб баҳо бермаслик мушкул. Ҳозирги кунда Оролни қуриш оқибатларини юмшатиш бўйича қуриб қолган сатҳда кўм-кўк қоплама яратиш каби йўналиш имконқадар фаоллаштирилган. Айнан шу мақсадда И.М.Губкин университети мутахассислари шўрланган тупроқни махсус тупроқ-модификатор билан қайта ишлов беришни таклиф этдилар, бу эса, натижада чорва молларини ўтлатиш учун собиқ Орол денгизининг алоҳида кўкаламзорлаштирилган ҳудудларидан фойдаланиш имконини беради.\nЭътиборга лойиқ жиҳати шундаки, мазкур лойиҳа инновацион ривожлантириш Вазирлиги ва Ўзбекистон Республикаси Президенти ҳузуридаги Оролбўйи Халқаро маркази томонидан қўллаб – қувватланди. Тажриба майдонининг махсус бўлинган пайкалларда гумин-минерал комплекслар, сапропеллар, монтмориллонитлар, глауконитлар каби мелиорантларнинг таъсир жараёни устида тадқиқот олиб борилади. Навбатдаги вазифа – саксовул, черкес, кандим, кедр сингари маҳаллий шўрак ва қурғоққа бардошли “галофитлар”нинг унувчанлиги ва тутиб кетишини орттиришдан иборат. Шу мақсадда уруғликларни гуминоминерал комплекслар ва биополимер эритмаларда ивитилади, яъни гидроли экиш деб ном олган ёндашув татбиқ этилади. Мазкур йўналиш бўйича ишлар алоҳида долзарб, зеро, иккиламчи шўрланган ҳудудларда қишлоқ хўжалиги ва озуқа экинларининг чидамлилиги ва ҳосилдорлигини орттириш усулидан фойдаланишда муҳим аҳамият касб этади.\nБундан ташқари, тадқиқотларнинг яна бир умумий босқичи Ўзбекистон ҳудудида мавжуд ва эҳтимоли бор углеводорлар билан ифлосланишга қарши кураш бўйича биологик услубларни қўллаш билан боғлиқ. Бунинг учун алоҳида пайкаллар нефть ва дизель ёқилғи билан модель ифлосланишга учрайди, сўнгра махсус технология бўйича фаоллашган биопрепаратлар киритилади. И.М.Губкин номидаги Россия нефть ва газ Давлат Университетининг “Саноат экологияси” кафедраси (ассистент Оксана Остах) илмий қўллови остида ўтган йилдан буён илғор жаҳон тажрибаси имплементацияси форматида амалга оширилаётган тадқиқотлар карантин жорий қилингач, тўхтатилгани йўқ, аксинча янада ривожлантирилди.\nЎз устози – техника фанлари номзоди А.В.Деньгаевнинг илмий-тадқиқот ишларини давом эттириб, Филиал талабаси Маҳида Махамбетова ҳайратомуз натижалар олди: қайта ишлов берилган шўрли тупроқда дастлабки кўм-кўк нишоналар униб чиқди.\nТажрибавий майдонни ташкил қилиниши билан боғлиқ бир неча саволларимизга жавоб олиш мақсадида Маҳидага юзландик.\n- Маҳидахон, минтақа учун “губкинчилар” иннновациясининг долзарблигини қандай баҳолайсиз?\n- Маълумки, ҳозирги пайтда Ўзбекистон ҳудудидаги Оролнинг қуриб қолган тубида 3,34 миллион гектарлик шўрли чўл ҳосил бўлган. Унинг юзасидаги зарарли моддалар минглаб километрларга қадар – Хоразм вилоятидан Самарқандгача тузли-қумли бўҳронлар орқали тарқалиб боряпти. Бундай офатга фақат ҳудудни кўкаламзорлаштириш орқали бас келиш мумкин. Бироқ Орол яқинидаги тупроқнинг шўрланиш даражаси 60 фоизга етаётгани, қуруқ иқлим деярли бундай шароитларга мослашган ўсимликларни пайдо бўлишини истисно этади. Галофитлар бундан мустасно, улар аксинча шўр бўлмаган муҳитда ўса олмайдилар: асосий эътибор ҳам уларга қаратилган. Галофитлардан ташқари, биз ишлов берилган пайкалларга қишлоқ хўжалик экинларидан дуккакли, бошоқли, гречихага оид экинлар уруғликларини экдик. Шу тариқа биз тажриба қиляпмиз, нефть-газ тармоғида қўлланиладиган мелиорантлар билан тупроққа қайта ишлов беришни қўллаб кўряпмиз.\n- Халқаро марказдаги тадқиқот олиб бораётган майдонларга тез-тез келиб турасизми, инновация ривожи билан шуғулланишга нима туртки берди?\n- Пайкалли майдонларга ҳафтада бир келаман, негаки, тез-тез суғориш имкони бўлмаган айнан қуруқ жой шароитларига мослашиш жоиз. Олис туманга қадар асосан Марказнинг бошқа ходимлари билан биргаликда таксида етиб оламан. Бу ерда жойида биз тупроқни кўкаламзорлаштиришнинг энг қулай ва тежамкор усулини излаймиз. Бунга мени, менимча, мени фуқаролик нуқтаи назарим туртки бўлди. Ўзим муаммо марказига бевосита яқин ерда яшаганим боис, мен учун ўзимни она тупроғимда флора – ўсимлик дунёсининг қайта тикланиши жуда муҳим, бу эса, ўз навбатида ҳайвонларнинг ҳам кўпайишига сабаб бўлади.\nИлмий ишим раҳбари Деньгаев Алексей Викторич асосий вуздаги ҳамкасабаларим билан баробар бултур октябрда бу ерда тупроққа турли мелиорантлар билан қайта ишлов бериб, катта ишларни амалга оширдилар. Мен эса баҳор охирларидан, яъни вегетатив даврдан on-line йўриқномаларга мувофиқ, уруғлар билан ишўлашни давом эттирдим.\nДастлабки яшил нишоналарнинг барқ уриб униб чиққани ҳаммамизни қувонтирди, бу эса тадқиқотларни давом этттиришга рағбатлантирди. Ҳозирги пайтда мен ўсимликларнинг ўсиши динамикасини кузатиб боряпман. Лойиҳада иштироким туфайли мен амалиётда: уруғ танлаш, уларга ишлов беришдан тортиб уруғлик экишга қадар кўплаб қимматли илмий маълумотлардан воқиф бўлдим.\n- Маҳидахон, нима учун нефть-газ соҳаси мутахассислигини танладингиз, бу оилавий анъанами ё?\n- Нефть соҳасида мутахассис менга қадар оиламизда бўлмаган! Онажоним умрбўйи университетда иқтисодий факультетда ўқитувчилик қилганлар, дадам – футбол, яъни спорт соҳасида, аслида Ломоносов номли Москва Давлат университетининг физика факультети битирувчиси. Ўзимга келсак, юқори синфлардан бошлаб нефть-газга қизиқишим катта эди. Зеро, углеводород қазиб олиш жараёнини тасаввуримга ҳам келтирмасдим.\nЎша пайтлардан бошлаб физика ва математика менинг энг севимли фанларимга айланди ва халқаро фан олимпиадаларида муваффақиятли иштироким мени техникавий йўналишлар сари етаклади. Йилдан йилга ўз касбимга тобора ошиқ бўляпман, мени бизнинг ажойиб ўқитувчи-домлаларимиз, улкан амалий тажрибага эга бўлган мутахассисларимиз энг мураккаб илмий маълумотни қизиқарли қилиб етказиб бериб, илхомлантирмоқда.\nАлексей Викторичдан ўз қўлларим билан тажриба ўтказиб кўраолаётганим, у ёки бу қонун-қоидалар натижаларини кўра олаётганим, тажриба орқали ўқиб-ўрганаётганим бу фанга кириб келганим учун жуда миннатдорман. И.М.Губкин номидаги Россия нефть ва газ Давлат Университети мутахассислари инновацион тадқиқотлар натижалари ва технологик ечимларга Орол денгизига ҳар йилги экспедиция таркибида келаси вегетацион давр якунида сўнгги баҳони берадилар.\nТажриба тугагач, инновациянинг кенг йўлга қўйилиши минтақа экологиясини соғломлаштиришда асосий мезон бўлишига умид қиламиз.\nНадежда И суҳбатлашди, Филиал матбуот хизмати.


Совға олиш – қонунга зид!\n“Давлат хизмати тўғрисида” Қозоғистон Республикаси Қонунига мувофиқ, давлат хизматчиларига давлат ёки унга тенглаштирилган вазифаларни бажариш вақтида ўзга одамлардан совға олиш тақиқланган.\nАна шу чекловларга риоя қилиш ва уларнинг олдини олиш мақсадида ҳудудий ва маҳаллий ижро органларида департамент томонидан тегишли ишлар олиб борилди. Қонун талабларига мувофиқ, давлат органларига тушган совғалар Жанубий Қозоғистон давлат мулки ва хусусийлаштириш департаментидаги махсус давлат жамғармасига ўтказилиши шарт.\nСтатистика маълумотларига кўра, 2017 йилнинг декабрь ойигача 3 нафар давлат хизматчисидан 5 дона совға қабул қилинса, 28-29 декабрь кунлари вилоят давлат органларидан 91 дона совға ҳужжатлаштириб олинган. Совғалар яқин келажакда аукцион орқали сотилади. Таъкидлаш жоизки, 2016 йилда департаментга 15 дона совға топширилиб, улар 76254 тенгега сотилган ва ҳаммаси республика бюджетига ўтказилган.\nҚозоғистон Республикаси Маъмурий-ҳуқуқбузарлик тўғрисида кодексининг 472-модда, 1-банд 4-бандчасида совға сифатида берилган мулкни ваколатли органга тўлиқ ва вақтида ўтказилмаса, бу иш-ҳаракатларда жиноят аломатлари бўлмаган тақдирда, маъмурий-ҳуқуқий жавобгарлик кўзланган.\nАбдулла ЕСИМХАНОВ, Қозоғистон Республикаси Давлат хизмати ва уюшган жиноятчиликка қарши ҳаракатлар агентлиги ЖҚВ департаментининг давлат хизмати соҳасидаги назорат бошқармаси раҳбари, 2018-01-22, 23:00 206


Қашқадарё ҳунармандларини қандай муаммо қийнайди? | Tarovat.uz\nBosh sahifa Mahalliy Қашқадарё ҳунармандларини қандай муаммо қийнайди?\nБугун Қарши шаҳридаги “Афсона” мехмонхонасида “Буюк Ипак йўл мероси йўлаклари: Ўзбекистон ҳудудларининг барқарор ривожланиш мақсадида номоддий маданий меъросни сақлаб қолиш ва етказиш” мавзусида давра суҳбати ташкил қилинди.\nТадбирда Ўзбекистондаги ЮНЕСКО ваколатхонаси раҳбари Фуaд Пашаев, “Ҳунарманд” ассоциацияси раиси ўринбосари Акобир Ҳакимов, Музейларни ривожлантириш бошқармаси ходими Шахло Абдуллаева нутқ сўзлади.\nСеминар кўринишида давом этган суҳбатда Қашқадарё вилояти анъанавий ҳунармандчилигини сақлаш ва ривожлантириш масалалари муҳокама этилди.\n“Ҳунарманд” ассоциацияси раиси ўринбосари Акобир Ҳакимов «Tarovat.uz» муҳаррири билан суҳбатда ҳунармандларни қийнаётган муаммолар ҳақида гапирди:\n-Сўнгги икки йил ичида бу соҳада сезиларли даражада ислоҳотлар амалга оширилди.\nБизга аъзо бўлган ҳунармандлар сони республика бўйича 10 минг нафардан 30 минг нафарга етди. Бу яхши албатта. Аммо тизимда муаммоларимиз ҳам йўқ эмас.\nҲунармандларимиз одатда маҳсулотларини сотишга қийналади. Бунинг сабаби ҳудудларимизда ҳунарманд бозорлари мавжуд эмас. Агарда шундай бозорлар ташкил этилса, ҳунармандда моддий томондан муаммолар бўлмайди деб ўйлайман.\nБугун ўтказилаётган семинардан кўзланган мақсад ҳам ҳунармандларимизнинг шу каби муаммоларига эътибор қаратиш ва муҳокама этиш, таклиф ҳамда тавсиялар беришдан иборат.


Беларусда тожик мухолифатчиси қўлга олинди\n02 март 2021, Тошкент вақти: 07:03\nОдинаев Тожикистонда тақиқланган «Ислом уйғониш партияси» аъзоси бўлган.\nБеларусда тожикистонлик мухолифатчи Фарход Одинаев қўлга олинди. Минскдаги Human Constanta ҳуқуқ ташкилоти вакили Наста Лойканинг 26 сентябрда Озодлик радиоси беларус хизматига билдиришича, Одинаев яқин кунларда Душанбега экстрадиция қилиниши мумкин.\nХабарда айтилишича, Россия ва Тожикистон паспортига эга бўлган Фарход Одинаев Беларус-Польша чегара назорат ўтказиш пунктида 25 сентябрда қўлга олинган.\n42 ёшли Одинаев Тожикистонда тақиқланган «Ислом уйғониш партияси» аъзоси бўлган. У 2013 йилда бир неча ой Москвада жойлашган Safo TV мухолифат телеканалига раҳбарлик қилган. Телеканал ўша йилиёқ Россия ҳукумати томонидан ёпиб қўйилган.\n“Ислом уйғониш партияси”нинг қувғинликдаги аъзолари Одинаев Польшада ўтаётган ЕХҲТнинг инсон ҳуқуқларига бағишланган йиғилишида иштирок этиш учун визага эга бўлганини айтмоқдалар.


Туркияда қирғиз бургутларини дронларни ушлашда фойдаланиш таклиф қилинди | ҚИРҒИЗИСТОН ЯНГИЛИКЛАРИ\nТуркияда қирғиз бургутларини дронларни ушлашда фойдаланиш таклиф қилинди\nТуркия ҳукумати йўловчи ташувчи самолётларнинг парвозига хавф туғдираётган дронларни ушлашга қирғиз бургутларидан фойдаланишни таклиф қилмоқда. Шаҳсий дронларни ушлаш бўйича бундай усул тўғрисида бунга қадар Нидерланд полицияси маълум қилган.\nТуркия ҳукумати ҳаво майдонларга яқин эркин учиб юрган дронлар муаммосидан ташвишланмоқда. Бу ҳақда ўлканинг Давлат ҳаво майдонлар бошқармалигининг раҳбари Сердар Хусейин Йилдарма билдирди.\nУнинг айтишича, қонун дрон эгаларининг ўз жиҳозларини рўйхатдан ўтказишга масъул қилади, бироқ бу тадбирлар муаммони тўла хал қилишга етарсиз бўлмоқда. Вариант қатори бошқарма етакчиси дронларни ушлашга қирғиз бургутларини фойдаланишни таклиф қилди.\n“Йўловчи ташувчи самолётлар учун хавф туғдирган дронлар муаммосини ечишнинг самаралироқ усули бургутлардан фойдаланиш бўлиши мумкин”, — деб ҳисоблайди Йилдарма. “Биз Қирғизистондан бургутларни олиб келиб, бу ерда фойдалана оламизми деган масала доирасида ўйландик. Ҳозир бизда шундай ғоя бор, бироқ бу борада хали ҳеч нарса қилолмадик, ҳозирча вариантларнигина ўрганиб чиқаяпмиз”.\nЙилдарма дронларни ушлашда бургутлар Нидерландда, аниқроғи ўлканинг йирик ҳаво майдони ҳисобланмиш Схипхолда фойдаланилаётганини таъкидлади.\nБургутлар ва дронлар\nБир ярим ой аввал голландия полицияси ҳусусий дронларни ушлашда бургутлардан фойдаланиш таклифини илгари сурган видеороликни эълон қилган.\nБургутлардан дронларни ушлашда фойдаланиш усули Нидерланд полицияси ва голландиянинг Guards from Above қўриқлаш фирмаси тарафидан ишлаб чиқилган.\nМазкур ғоя тезлик билан Британия ҳукуматининг эътиборини тортган. Лондон полицияси ҳам бургутларни ҳусусий дронларни ушлаш йўлида ишлатиш истаги ҳақида билдирган.\nҚўшма Штатлардаги қанотлиларнинг популяциясини ўрганган Christmas Birds Count ташкилотининг етакчиси Жефф ЛеБарон бургутлар дронларни ўзгача усул билан ушлашади деб ҳисоблайди. Ушлаш вақтида қушлар жароҳатланмайди. Унинг фикрича, бургутлар дронларнинг айланма харакатини одамлар сингари кўрмайди, агар инсон учун харакат “сувалган” ҳолатда кўринса, бургутлар учун “секинлашган” ҳолда кўринади.\nБургутлардан фойдаланиш махсус ушловчи дронларни ёки радиозамбаракларни ишлаб чиқишга қараганда самарадор ва арзон усул бўлиши мумкин.\nБургутларга муқобил — махсус ушловчи-дронлар\nБу ғояга танқидий кўз билан қаровчилар ҳам йўқ эмас. Quartz нашриётининг мухбири бургутлар тез ҳаракатда учиб бораётган дронларни ушлай оладими деган саволни қўйган.\nNational Geographic журналининг колмнисти ЛеБароннинг ишонтиришларига қарамай, бундай усул бургутларнинг соғлиғига катта хавф туғдиради деб ҳисоблайди. Унинг айтишича, агар дрон фаол манёврларни бажара бошласа, бу бургутларнинг ўлимига сабаб бўлиш мумкин бўлган жароҳат олиш таҳликасини кучайтиради.\nДронларга эришиш нисбатан осонлиги ва арзонлиги уларни Ғарбда оммавийлаштириб, сўнгги йиллари ҳусусий аппаратлар иштирокидаги халокатлар сони ўсмоқда. Дронлар слалом бўйича жаҳон чемпионатига ва Вашингтондаги Оқ уйнинг майсазорига тушган. Ундан шунингдек, террор ва гиёҳванд моддаларни ташишда фойдаланишади.\nАйрим ўлка ҳукуматлари дронларнинг ҳаво майдон ҳудудларида пайдо қилувчи таҳликларидан аллоҳида ҳавфсирашмоқда. Масалан, Буюк Британияда бир ойнинг ичида дронлар иштирокидаги тўрт потенциал автофалокат рўйхатга олинган.\nБунинг натижасида Буюк Британия, Туркия ва Нидерланднинг ҳукуматларигина эмас, шунингдек АҚШ билан Франциянинг ҳукуматлари ҳам анти-дрон технологияларини ишлаб чиқишга катта эътибор қаратмоқда.\nАввалги мақолаВидео: Бойконурдан Марсга ракета учирилди\nНавбатдаги мақолаМухолифатнинг Ахсидаги митингида 500 дан ошиқ киши йиғилди


Профессионал ҳайдовчилар тез орада ишсиз қолади - Автомобильные новости UZ - Скачать музыку бесплатно новинки музыки 2016-2017\nПрофессионал ҳайдовчилар тез орада ишсиз қолади\nРоссиянинг “Авто Плюс” телеканали таниқли блогер ва жамоатчилик арбоби Петр Шкуматов билан суҳбат ўтказди ва автомобиль оламининг келажагига назар солди. Блогер фикрига кўра илғор технология мислсиз қулайликлар яратиш билан бирга ҳайдовчилик касбининг келажагини йўққа чиқаради. Бу кунларга эса оз қолди. -Петр, ҳайдовчисиз автомобиллар ҳаётимизга кириб келишига жуда оз қолдими? — Албатта, бу ҳазил эмас. Авто ишлаб чиқарувчилар ва ҳукумат режалари амалга ошса, ҳайдовчилик касби тамоман йўқолиб кетиши мумкин. Бу худди ХХ аср бошларида извошчи ва аравакашлар йўқолиб кетгани сингари рўй беради. Автомобилсозликда янги технологиялар жорий этилганда машинани одам эмас компютер бошқаради. Гарчи кўплаб ҳайдовчилар бунга катта шубҳа билан қарасалар-да, ҳукуматимиз “Автонет” лойиҳасини эълон қилди, машиналарнинг ҳайдовчига эҳтиёжи йўқолиши санаси унинг бошламасида қайд этилган – 2035 йил. Бу ҳукуматимизнинг режасигина холос, Буюк Британияда эса 2020 йилдан бошлаб умумфойдаланиш йўлларида ҳайдовчисиз автомобиллар юришни бошлайди. Гап, ҳозирча, ҳайдовчисиз транспортни синаш ҳақида кетяпти, аммо 2025 йилга бориб автоном автотехнологиялар бозорида британияликлар жаҳонда етакчига айланишни режалаштирган. Ҳайдовчисиз автомобиллар савдоси бу вақтга бориб 1 трлн еврога етади, бу жуда баланд кўрсаткич. — Шундай қилиб, ҳайдовчисиз автомобиллар барибир ҳайдовчилардан устун келиб уларни сиқиб чиқарадими? — Бунинг бир қанча сабаблари бор. Биринчидан, ҳайдовчисиз автомобиллар ҳаракат хавфсизлигини мисли кўрилмаган даражада таъминлайди. Бунга С2С (car 2 car) технологиясини қўллаш орқали эришилади. Ушбу технология радиосигнал орқали автомобилларнинг ўзаро алоқаси қилишига имкон беради. Бундан ташқари, компьютернинг кўриш майдони шунчалик ривожланадики, ҳозиргидек ҳайдовчининг ўзи кўриб турган доирани эмас, автомобилнинг теварагини ҳам электрон “кўз” назорат остида тутади. Масалан, қуйидаги ҳолатни келтириш мумкин. Кечаси йўлда кетаётиб ҳайдовчи тўсатдан чуқурчани кўриб қолади ва айланиб ўтиш учун ўнг полосага кескин буради. Ўнг полосада эса бошқа машина келаётганлиги учун тўқнашув рўй беради. — Бундай вазиятда ҳайдовчисиз автомобиль қандай йўл тутади? — Чап ёқда келаётган ҳайдовчисиз автомобилнинг сезгир қурилмаси йўл-йўлакай чуқурчани пайқайди. Бошқа сенсор эса қўшни полосада бошқа автомобиль келаётганини аниқлайди. Сўнг компьютер чуқурчани айланиб ўтишга қарор қилади ва ўз “тил”ида қўшни автомобилдан четроқ юришни илтимос қилади. Ушбу мулоқот яшин тезлигида кечаётганлигига эътибор беринг! Иккинчи автомобиль шошилинч илтимосномани қабул қилиб четроқ сурилади. Давоми янада қизиқ кечади. Борт компьютери маълумотлар марказига йўлнинг муайян қисмида хавфли ўйиқ борлигини етказади. Марказий компьютер эса ушбу йўлда келаётган автомобилларни шу заҳотиёқ огоҳлантиради. Бундан ташқари марказий компьютер дарҳол йўл хизматига боғланиб йўлдаги нуқсонни тузатиш кераклигидан огоҳлантиради. Шундай қилиб транспорт воситалари қўққисдан йўлдаги чуқурчага дуч келиш эҳтимоли йўқолади ва улар ўйиқни бехавотир айланиб ўтишади. — Бундан ҳайдовчисиз автомобилнинг энг катта афзаллиги хавфсизлиги эканлиги келиб чиқади, шундайми? — Нафақат хавфсизлиги. Автомобилни бошқарадиган робот маош талаб қилмайди, ижтимоий нафақа ва ўзига алоҳида эътибор сўрамайди. Кечаю кундуз хизмат қила олади, техника яраса бўлгани. Бу логистика компаниялари учун мислсиз имкониятлар эшигини очади: энди улар ташиш узоқлигини икки баробар узайтиришади, қолаверса, хавфсизлик даражаси ошади, чунки робот толиқиб қолмайди. Юк машинасида узоққа қатновчи ҳайдовчи бир кунда 700 км йўл босади, ортиғига ярамайди. Ҳайдовчисиз фура эса 2000 км йўл босиши мумкин. Агар ҳайдовчисиз фура янада такомиллаштирилса, суткасига 2500 км юриш унга чўт эмас. Бу юк ташиш ва логистика тармоқларида йилига юзлаб миллиард еврони тежаш деганидир. — Қандай салбий тарафлари бор? — Инсон робот билан беллаша олмайди. Юқорида келтириб ўтилган афзалликлари, технологиялар тантанасидан ташқари масаланинг ижтимоий хатари мавжуд. “Пробковорот” лойиҳаси координатори Виктор Осипков “Ҳафта якуни” дастурида айтиб ўтганидек, кун келиб кўплаб ҳайдовчилар бир вақтда ишларидан ажраб қолиши мумкин. Бу муаммо қандай ҳал этилишини вақт кўрсатади. - деб хабар бермоқда Carzone.uz нашри.


Гўзал фазилатлар соҳиби Шайх Муҳаммад Содиқ Муҳаммад Юсуф ҳазратлари — XUTBA.UZ\n01 10 2018 - 5:33 / - Хазратим\nҚадимдан юртимизда етишиб чиққан кўплаб алламолар бошланғич таълимни юртимиздаги таълим масканларида олиб сўнгра араб мамлакатларида илмий салоҳиятларини оширишган. Устозимиз Шайх Муҳаммад Содиқ Муҳаммад Юсуф ҳазратлари ҳам Ўрта Осиё ва Қозоғистон мусулмонлари диний идораси томонидан чет элга, яъни Ливия Араб Республикасининг Триполи шаҳридаги Исломий даъват факультетига ўқишга юборилдилар.\nШайх хазратлари Қуръони каримдаги Пайғамбаримиз Муҳаммад алайҳис саломга илк нозил бўган “Ўқинг”, деган буйруқга ва Пайғамбаримиз Муҳаммад алайҳис саломнинг\n“Илмни ўрганинглар ва ўргатинглар”, деган тавсияларига астойдил амал қилиб илм олдилар.\nНатижада араб студентлари ичида ўз илмий салоҳиятлари ва жамоат ишларида фаолликлари сабабидан талабалар раиси этиб сайландилар. Бу хизматда фаол бўлиб бир неча бора талабаларга раҳбар бўлиб Хаж ибодатларини адо этдилар. Бу фидокорликлари билан Имом Бухорий, Термизий, Самарқандий, Тошқандий, Бурҳонидин Марғилоний каби забардаст олимлар чиққан юртни ўғлони эканликларини кўрсата олганлар. Шайх Муҳаммад Содиқ Муҳаммад Юсуф ҳазратлари мазкур факультетни 1980-йилда имтиёзли қизил дипломга тамомлаб, юртга қайтдилар.\nБу сатрларда ёзилган сўзларни 12-март куни Чеченистон ва Шимолий Кавказ мусулмонлари тамонидан таъзия изҳор қилиш учун келган делегация ҳам айтиб ўтди.\nШайх Муҳаммад Содиқ Муҳаммад Юсуф ҳазратлари Ўрта Осиё ва Қозоғистон мусулмонлари диний идораси хозирда “Ўзбекистон мусулмонлари” диний идорасининг ташқи алоқалар бўлимида ишлаб, айни пайтда Олий маъҳадда яъни “Тошкент ислом институти”да дарс бердилар.\nМен Сайдалиев Мўминжон 1982-йилда Ўрта Осиё ва Қозоғистон мусулмонлари диний идораси хузуридаги “Совет шарқи мусулмонлари” журнали нашриёти ҳозирда “Ҳидоят” журнали нашриётига оддий ходим бўлиб ишга қабул қилиндим. Устоз билан яқиндан танишдим. У вақтларда “Совет шарқи мусулмонлари” журнали етти тилда чиқар эди. Бу журналларни деярли ҳар сонида Устознинг мақолалари ҳам берилар эди. Ўзбек тилида эса жуда кам сонда чиқарди. Кам ададдаги журнал фақатгина масжидларга доналаб тарқатилар эди. Бошқа тиллардагиси чет элга жўнатилар эди. Ҳозирда “Ҳидоят” журналидан бутун юртдошларимиз бахраманд бўлмоқда.\nЭсимда, хизмат юзасидан Шайх хазратлари раҳбарлик қилаётган Тошкентдаги Имом Бухорий номли олий маъҳадга тез-тез борар эдим. Маъҳадда Ҳазратни талабалар орасида улар билан дўстона савол жавоб қилиб турганларини кўриб, Ҳазратдаги самимийлик, камтаринлик сифатларини уфуриб турганини ҳис этар эдим. 1986-йилда мен ҳам маъҳад талабаси бўлдим. Талабалик давримда Шайх ҳазратларида бўлган фазилатлар, хислатлар Пайғамбаримизнинг фазилатларидан эканлигини тушуниб етдим. Маъҳад талабаларининг барчаси Устозни яхши кўрар эди. Устозни доимо бизларга дарс бериш учун киришларини орзу қилардик. Шайх ҳазратлари тафсир, улумул Қуръон ва бошқа бир қанча фанлардан дарс берардилар.\nЎрта Осиё ва Қозоғистон мусулмонлари диний идораси раиси ҳамда муфтийси лавозимида ишлаган даврларида мен “Чимир ота” масжидида имом хатиб эдим. Ўша даврда турли диний оқимлар авжига чиққан пайтлар эди. Шайх ҳазратлари хар чоршанба куни имом домлаларга ислом ниқоби остида фаолият олиб бораётган турли диний оқимлар хақида, уларнинг ёвуз нийятлари борасида тушунтириш бериб, уларнинг найрангларини очиб берардилар. Қўл остидаги хизматчиларга ўта меҳрибон мушфиқ бўлганлари боис, уларга фақат яхшиликни истадилар. Ислом ниқоби остидаги оқимларга шерик ва аъзо бўлиб қолмасликни такидлар эдилар. Устозимиз доимо Ислом мусаффолиги учун фаол ҳаракатда эдилар.\nСўнги ўн беш йил ичида Шайх ҳазратлари ўз фаолиятларини янада юқори чўққига чиқардилар. Юзлаб китоблар ёзиб, бир қанча сайтлар очдилар. Юртимизни дунёга танитган Имом Бухорий ва бошқа муҳаддисларнинг илмий меросини халқимизга “Олтин силсила” номи билан туҳфа этдилар.\nХозирда Ислом ниқоби остида фаолият юритиб дунёни ларзага солаётган ИШИД (Ироқ Шом ислом давлати) яъни, Ироқ ва Шомдаги Исломнинг душманларига қарши 126 та дунё ислом олимлари қаторида очиқ хат ёзиб уларни қилаётган ёвузликларини шарий далиллар билан очиб бердилар. Ватанимиз ёшларини уларнинг макру ҳийлаларига алданиб қолмасликларини таъкидлаб ўтдилар. “Очиқ хат” номли китобларида ва сайтларида ИШИДни ҳар бир ҳаракати на шариатга вана инсонийликга тўғри келмаслигини тушунтириб бердилар. Шайх ҳазратлари мустақил ватанимизда олиб борилаётган барча хайрли амалларда ва юртимиздаги улуғ немат, тинчликни асраб авайлаш ишида доимо фаол эдилар. Халқимизни шукронали ҳаёт кечиришга чорлардилар.\nШайх ҳазратларининг ҳаёт йўли барчага ибрат бўларли тарзда ўтди. Бутун умрларини ислом зиёсини тарқатишга, яхшилик қилишликка, эл-юртга, халққа, Ватанга, мусулмонларга, Исломга хизмат қилишга бағишладилар. Шайх ҳазратлари баракали фаолият юритиб, бой илмий мерос қолдирдилар. Шайх ҳазратлари мерос қилиб қолдирган китоблар ва билимлар халқимизнинг, икки дунё саодатига етаклагувчи манба бўлиб хизмат қилишда давом этади. Инша Аллоҳ.\nБизлар 11-март куни шундай улуғ инсон, устозимиз Шайх ҳазратларидан ажралиб қолдик. Юртимиз ва дунё мусулмонлари учун оғир жудолик бўлди. Аллоҳ таоло Шайх ҳазратларини ўз раҳматига олиб Фирдавс жаннатидаги улуғ мақомларга сазовар айласин. Уламолар замон тургунича боқийдирлар. Албатта улар орамиздан кетган бўлсаларда хотиралари қиёматгача қалбларда абадий қолажак.


Ёшларимиз дуранг билан бошланди | "NAVBAHOR" FUTBOL JAMOASINING RASMIY WEB SAHIFASI\nЁшларимиз дуранг билан бошланди\nБугун Андижонда “Ҳоким кубоги” мусобақаси старт олди. Мазкур турнирда “Навбаҳор” шарафини ёшларимиз ҳимоя қилишади. Вакилларимиз “А” гуруҳида Фарғонанинг “Нефтчи”, Андижоннинг “ЎзДонгЖу” ва “ЎзТонгХонгКо” жамоалари билан баҳс олиб боришади. Куннинг иккинчи ярмида ёшларимиз Фарғонанинг “Нефтчи” жамоасидаги тенгқурлари билан куч синашишди. Учрашув бошларида фарғоналиклар ташаббусга эришишган бўлса кейинчалик футболчиларимиз вазиятни тенглашга эришишди. 90 дақиқалик баҳс давомида ҳар икки жамоа аъзоларида гол уриш учун бир қатор имкониятлар юзага келсада, ҳисобни очиш ҳеч кимга насиб этмади. Иккинчи бўлим ўрталарида “Нефтчи”да гол уриш учун яққол имконият юзага келганди. Мирзоҳид Маматхонов дарвозамизга белгиланган 11 метрлик жарима тўпини қайтариб, жамоамизни голдан сақлаб қолди.\nУчрашувни ёшларимиз қуйидаги таркибда ўтказди: Мирзоҳид Маматхонов, Жавоҳир Олимжонов, Искандар Сиддиқжанов, Иброҳим Исмоилов, Ғолиббек Каримов, Аюбхон Жўраев, Даврон Маҳмудов, Аббос Ғуломов, Илҳом Алибоев, Ислом Абдуқодиров, Аҳмад Мамадалиев. Захирадан майдонга тушганлар: Шодиёр Шарофиддинов, Музаффар Абдуллаев, Исмоил Абдураимов, Абдулқодир Собиров, Абдувоҳид Шарипов, Абдулазиз Жалилов.\n“Нефтчи” таркиби: Шуҳрат Раҳмонов, Аброр Исмоилов, Абдуқодир Ортиқов, Эламон Каримов, Шодиёр Хожиматов, Отабек Исроилов, Ислом Тошпўлатов, Хуршид Асқаралиев, Жамшид Қобилов, Миржамол Неъматов, Сирожиддин Рўзиметов. Захирадан майдонга тушганлар: Муҳаммад Ризо Зокиров, Сарвар Абдуллаев, Ҳусан Ғаниев, Баҳодир Қодиров, Нодир Тўланов, Авазбек Ўлмасалиев, Азамжон Холматов.


Криптовалюта, блокчейн ва ...\nМаълумки, рақамли иқтисодиётнинг ривожланиши билан блокчейн ва криптовалюта тушунчалари ҳаётимизга тобора кириб келмоқда. Бу ўз ўнида мазкур соҳаларни ҳуқуқий жиҳатдан тартибга солишни ҳам тақозо этади.\nПарламент текшируви: у қандай бўлади?\nЛойиҳа билан Олий Мажлис палаталарига мустақил равишда парламент текшируви ўтказувчи комиссияни тузиш ва уни ўтказиш ваколати берилмоқда. Шу билан бирга, Қонунчилик палатаси билан Сенат парламент текширувларини биргаликда ўтказиш ҳуқуқини сақлаб қолмоқда.\nМаъмурий-ҳудудий тузилишга оид асосий таомиллар белгиланмоқда\nТаъкидлаб ўтилганидек, мазкур ҳужжат Ўзбекистон Республикасининг маъмурий-ҳудудий тузилишининг асосий таомилларини белгилайди. Шунингдек, маъмурий-ҳудудий тузилиш масалаларининг давлат томонидан тартибга солинишини амалга оширувчи органлар ва уларнинг ваколатларини назарда тутади.\nҚонун лойиҳасига қандай ўзгартишлар киритилди?\nДепутатлар томонидан кўтарилган яна бир масала — овчи Овчилар ва балиқ овчилари спорт бирлашмаси аъзолигига мажбурийлиги ҳақидаги норма лойиҳадан чиқариб ташланганлиги ушбу ҳужжатнинг аҳамиятли жиҳатларидан бири, дейиш мумкин.\n«Таълим тўғрисида»ги қонун янги таҳрирда қабул қилинди\nКун тартибидаги дастлабки масала — янги таҳрирдаги “Таълим тўғрисида”ги қонун лойиҳасининг иккинчи ўқишдаги муҳокамаси қизғин кечди. Депутатлар 5-6 май кунлари бўлиб ўтган палата мажлисида қонун лойиҳасини моддама-модда, бобма-боб муҳокама қилган эдилар.\nДавлат солиқ қўмитаси раиси лавозимига янги номзод маъқулланди\n2020 йил 13 куни Олий Мажлис Қонунчилик палатасининг навбатдаги мажлиси бўлиб ўтди. Унда парламент қуйи палатасида таркиб топган янги амалиётга мувофиқ, депутатлар Ҳукумат аъзолигига тайинланаётган номзодни кўриб чиқдилар.\nСолиқ қўмитаси раиси Б. Мусаев Бош вазир ўринбосари лавозимига маъқулланди\nБугун – 13 май куни Олий Мажлис Қонунчилик палатасининг навбатдаги мажлиси бўлиб ўтди. Унда депутатлар Ўзбекистон Республикаси Бош вазирининг ижтимоий ривожлантириш масалалари бўйича ўринбосари лавозимига Бехзод Мусаев номзодини кўриб чиқдилар.\n“Миллий тикланиш” ДП ва “Адолат” СДП фракциялари қонун лойиҳасини нега муҳокамадан чиқаришга ҳаракат қилди?\nМажлис кун тартиби тасдиқланишидан аввал “Адолат” СДП фракцияси раҳбари Наримон Умаров биринчи ўқишда киритилаётган «Ижтимоий шериклик тўғрисида»ги Ўзбекистон Республикаси Қонунига ўзгартиш ва қўшимча киритиш ҳақида»ги қонун лойиҳасини кун тартибидан чиқариш таклифини билдирди.\n“Фахрий мураббий” ордени билан кимлар тақдирланади?\nМиллий ғурур, ватанпарварлик, фидойилик, меҳнатсеварлик — бу шунчаки сўзлар эмас. Бу каби юксак фазилатларни ўсиб келаётган ёш авлод қалбига сингдириш, уларни турли ёт ғоялар таъсиридан асраш, уларнинг ташаббусларини ҳар томонлама қўллаб-қувватлаш муҳим вазифалардан саналади.\nДавлат бюджети: Маблағлар биринчи навбатдаги чора-тадбирларга йўналтирилади\n“2020 йил учун Ўзбекистон Республикасининг Давлат бюджети тўғрисида”ги Қонунига ўзгартиш ва қўшимчалар киритиш тўғрисида”ги қонун лойиҳаси Олий Мажлис Қонунчилик палатасида долзарб масалалар қаторида манфаатдорлик билан, қизғин муҳокама қилинди.\nҚонун лойиҳалари янги ном билан қабул қилинди\nЖорий йилнинг 23 март куни Олий Мажлис Қонунчилик палатасининг мажлисида «III ва IV даражали «Соғлом авлод учун» орденини таъсис этиш тўғрисида»ги, «Соғлом авлод учун» медалини таъсис этиш тўғрисида»ги қонун лойиҳалари кўриб чиқилиб, қабул қилинган эди.\nПарламент текшируви жорий этилади\nОлий Мажлис Қонунчилик палатасининг 2020 йил 1 май куни бўлиб ўтган мажлисида бир гуруҳ депутатлар томонидан қонунчилик ташаббуси ҳуқуқи асосида ишлаб чиқилган, парламентнинг назорат функциясини такомиллаштиришга қаратилган қонун лойиҳаси муҳокама қилинди.


Иккинчи хотинини “арматура” билан уриб майиб қилган эр – Озодлик\nБош мақола, Хотин-қизлар олами | 10/18/2018 1:36 AM 12873 марта ўқилди\nОзодллик тасаруфида нусхаси мавжуд бўлган Фарғона вилоят прокурори биринчи ўринбосари Б. Исмоилов тасдиқлаган 304052 рақмли айблов хулосасида “Жиноят кодексининг 110-моддаси (Қийнаш. Муттасил равишда дўппослаш ёки бошқача ҳаракатлар билан қийнаш) билан айбланаëтган шахсга нисбатан қамоқ эхтиëт чораси” қўллангани айтилади.\nЖиноят ишлари бўйича Яйпан туман суди котибининг 17 октябрь куни Озодликка айтишича, “Суд раиси 17 октябрь кунги мажлисда айбланувчининг зимммасидан 138-модда.(Зўрлик ишлатиб ғайриқонуний равишда озодликдан маҳрум қилиш) айбини олиб ташлаган. Шунингдек жабрланувчи тараф адвокати талаби билан айбланувчи “Садизмга мойиллигини текшириш учун суд психиатрия текширувидан” ўтказилиши белгиланган.\nСуд котибининг айтишича¸ суднинг кейинги мажлиси 24 октябрда бўлади.\n– Судда айбланувчининг 40 сантиметрлик арматура билан жабрланувчини уриб, уни уч кун қамаб қўйгани бўйича исбот ва даллиллар кўриб чиқилди. Айбланувчининг адвокатлари билдирган эътирозлар тингланди. Суд бугун ҳукм чиқармади. Кейинги мажлис келаси чоршанбада бўлади¸ – деди суд котиби.\nБу Қўқонда бўлган эди\nСуд котибининг Озодликка айтиб беришича¸ жорий йил июнь ойида Қўқон шаҳар ИИБси ходимлари Ҳўқандий кўчасида бир аëл учинчи қаватдан тушиб кетгани юзасидан воқеа жойига боришган:\n– ИИБ ходимлари ўша кўчада бели синиб ëтган аëлни кўришган. Бу аëл учинчи қаватдан пардаларни бир-бирига бойлаб осилиб тушаëтганда ип узилиб кетган. ИИБ ходимлари бу аëл, яъни Шоҳнигор Музаффарованинг бешариқлик эркак томонидан калтакланиб, уч кун давомида қамаб қўйилганини аниқлаб, ишни судга оширишди.\nСудда жабрланувчи сифатида иштирок этаëтган Шоҳнигор Музаффарова Озодлик билан суд мажлисидан кейин суҳбат чоғида уни калтаклаб қамаб қўйган одамнинг иккинчи хотини эканлигини айтиб берди:\n– Ўша куни мени бўйимда бўлиб қолганини билиб, дала жойга обориб сувга пишиб урди. Кейин биринчи хотинини чақириб келиб¸ хотинимнинг оëғини ўп деди. Мен йўқ десам арматура билан уриб мажбур қилиб кундошимнинг оëғини ўптирди. Кейин уриб бурнимни синдирди. Жароҳати битиб кетсин, деб Қўқондаги квартирасига обориб устимдан қулфлаб кетиб қолди. Пардалардан арқон эшиб пастга тушмоқчи бўлганимда беҳосдан йиқилиб белим синди.\nУ “шаръий хотин” эди\nОзодлик зўравонликда айбланаëтган “эр” манфаатини ҳимоя қилаëтган ҳуқуқшунос билан гаплашди. Исми эфирда айтилишини истамаган ҳуқуқшунос “воқеани оддий безорилик” деб атади:\n– Биринчидан, А.А. (Айбсизлик презумциясига кўра исми айтлиайди – таҳр.) Шоҳнигор Музаффарованинг шаръий хотини. Унга Фарғонадаги имом никоҳ ўқиган. Демак, бу эр-хотин ўртасидаги маиший жанжал. Мен терговни олиб борган капитан Мадраҳимовга буни тушунтирдимку?! Ноанъанавий тарзда (орал) жинсий алоқага зўрлаганлик масаласига ҳам ойдинлик киритсам. Бу бўлган¸ лекин калтакланган куни эмас. Олдин ўзаро розилик билан қилган.\nОзодлик қўлидаги мавжуд бўлган суд-тергов ҳужжатларида Шоҳнигор Музаффарованинг шаръий хотин эканлиги айтилади. Музафарованинг ўзи Озодлик билан суҳбатда уларнинг никоҳини Яйпан туманидаги Қосимжон домла ўқиб қўйганлигини айтиб берди.\nЎзбекистон прокуратураси мулозимига кўра¸ “шаръий никоҳ атамаси ҳеч бир ҳуқуқий мақомга эга эмас ва Ўзбекистон қонунчилигида шаръий никоҳ тушунчаси йуқ”.\nАйни пайтда айбланувчининг адвокати ўз ҳимоя линиясини «эр-хотин жанжали» деган формат устига қурганлигини таъкидлади.\nАдвокат ўз мижозининг айбсиз эканлигини урғулаб, унга туҳмат қилган Музаффарованинг ўзини жазога тортиш керак деб ҳисоблайди:\n– Мен Шоҳнигор Музаффаровани ЖКнинг 139- моддаси (Туҳмат) ва 128-моддаси (Ёлғон кўрсатма бериш) бўйича айблаш ҳақида таклиф киритдим. Музаффарова кейинги суд мажлисида жабрланувчидан айбланувчига айланишига ва менинг мижозим қамоқдан озод бўлишига ишонаман.\nШоҳнигор Музаффарова 17 октябрь кунги суд мажлисидан кейин озодлик билан суҳбатда ўзини калтаклаган “золим эр жазоланиши керак” деб ҳисоблайди.\n– Уни кечирмайман. Иккиқат пайтимда мени уриб калтаклаб хор қилгани учун ҳам кечирмайман, деди олти ойлик ҳомиладор эканлигини таъкидлаган Шоҳнигор Музаффарова.\nБешариқ туман ҳокимининг хотин-қизлар масалалари бўйича ўринбосари Гулчеҳра Юлдашеванинг ëрдамчиси Озодлик билан суҳбатда «калтакланган» Шоҳнигор Музаффарова иши ҳоким ўринбосарининг назоратида эканлигини билдирди.\nОзодлик «калтакланган иккинчи хотин» билан боғлиқ суд жараëнини кузатишда давом этади.\nАЁЛЛАР БОР – ҚАЛБИНГ НУРГА ТЎЛДИРАДИ, АЁЛЛАР БОР – БЕШ КУН БУРУН ЎЛДИРАДИ\nПокизанинг нопок ишлари (МХХ раҳбарлари диққатига)\nМалика Муродхўжа Қизи: Аёл гул кабидир – эътибор берганинг сари гўзаллашади…\nБарно Султанова: АЁЛНИ ЗАИФА ДЕМАНГ, АЁЛ ОЖИЗА ЭМАС\nГулсевар Замон: У – мен эдим кўксимга эмас, Юрагимга қуёшни таққан…\nМуҳаммад Исмоил: БУ ЁРУҒ ОЛАМНИНГ ТОЖИСАН, АЁЛ!


Тошкент +13,5 °C\n31 Дек 2019 3411\nЎзбекистон Республикаси Президенти Шавкат Мирзиёев 2019 йилнинг охирги иш кунида парламент палаталари раҳбарлари, ҳукумат аъзолари, вазирлик ва идоралар мутасаддилари билан учрашиб, йил якунларини сарҳисоб қилди ва 2020 йилдаги муҳим вазифаларни белгилаб берди.\nМамлакатимизда барча соҳаларда дадил ислоҳотлар амалга оширилмоқда. Иқтисодиёт тармоқларини замон талаблари асосида модернизация қилиш, ҳудудларнинг имкониятларини тўла юзага чиқариб, аҳоли фаровонлигини оширишга қаратилган ҳуқуқий ҳужжатлар қабул қилинмоқда. Ташаббус ва таклифлар қўллаб-қувватланиб, молиявий, ташкилий жиҳатлари ҳал қилиб берилмоқда.\nБундай кенг кўламли ишлар натижаси ҳар бир жабҳада сезиляпти. Илгари иложсиздек туюлган масалаларга ечим топилмоқда. Энг муҳими, халқнинг турмуш шароитлари яхшиланмоқда, оддий одамлар давлатдан, ҳаётдан рози бўляпти.\nЮртимиздаги ўзгаришларни жаҳон ҳамжамияти ҳам тан олмоқда. Хусусан, дунёдаги энг нуфузли нашрлардан бири бўлган Буюк Британиянинг “Экономист” журнали Ўзбекистонни 2019 йилда энг жадал ислоҳотларни амалга оширган давлат – “Йил мамлакати” деб эътироф этди.\nШунингдек, Жаҳон банкининг 2019 йилдаги “Бизнес юритиш” рейтингида ҳам Ўзбекистон энг илғор ислоҳотчи мамлакатлар қаторидан ўрин олди.\nБундай муваффақиятлар 2020 йилда ҳам давомли бўлиши, янада яхшиланиши учун тармоқлар ва ҳудудларни ривожлантириш бўйича қабул қилинган қарорларни бажариб, энг юқори натижаларни таъминлаш лозим.\nДавлатимиз раҳбари бугун эришилган натижалар ҳали марра эмаслиги, олдимизда аҳолининг турмуш шароитини янада яхшилаш, мамлакатимизнинг иқтисодий қудратини ошириш, имкониятлардан кенгроқ фойдаланиш учун 2020 йил синов йили бўлишини таъкидлади.\nЙиғилишда 2019 йилда йўл қўйилган хатолардан тўғри хулоса чиқариб, 2020 йилга белгиланган чора-тадбирларни амалга ошириш, масъул ижрочилар ва муддатларни белгилаб олиш зарурлиги таъкидланди. Шунингдек, бевосита жойларга бориб, уларнинг ижросини ташкил қилиш ва доимий назоратни таъминлаш кераклиги айтиб ўтилди.\nВазирлар Маҳкамаси ижро ҳокимияти фаолиятини самарали ташкил этиб, ҳар бир вазирлик, давлат қўмитаси ва бошқа идораларнинг 2020 йил ҳар чораги учун фаолият самарадорлиги кўрсаткичларини ишлаб чиқиб, ижросини қатъий назоратга олиши зарурлиги қайд этилди.\nКелгуси йилда давлат корхоналарини самарали бошқариш ва иқтисодиётда давлат улушини камайтириш бўйича жиддий ўзгаришлар қилиш зарурлиги таъкидланди.\nИнвестиция дастуридаги инфратузилма объектларини қуриш ва ишга тушириш бўйича янги тизим жорий этиш, транспорт, айниқса, темир йўл ва авиация соҳасида бошланган ислоҳотларни жадаллаштириш вазифаси қўйилди.\nҚурилиш-пудрат ва лойиҳа бозорини тартибга солиш, бу бозорда эркин рақобат муҳитини ва замонавий шаҳарсозлик меъёрларини жорий этиш, қурилишни арзонлаштириш бўйича топшириқлар берилди. Шу билан бирга, ичимлик суви, иссиқлик таъминоти соҳасидаги долзарб вазифаларни амалга ошириш зарурлиги кўрсатиб ўтилди.\nМакроиқтисодий барқарорликни таъминлаш, инфляцияни пасайтириш, нарх-навони шакллантиришни тўлиқ бозор муносабатларига ўтказиш, эркин рақобат муҳитини шакллантириш бўйича кўрсатмалар берилди.\nШунингдек, истеъмол товарларни, айниқса, озиқ овқат маҳсулотларини ишлаб чиқаришни кенгайтириш ва харажатларни камайтириш орқали нарх-навонинг кескин ошишига йўл қўймаслик керак.\nБанк тизимидаги ислоҳотларни давом эттириш, қулай ва сифатли банк хизматларини кенгайтириш ҳам муҳимлиги таъкидланди.\nХалқимизда тадбиркорлик ташаббусларини ошириш, боқимандалик кайфиятидан халос этиш масалаларига ҳам эътибор қаратилди. Мамлакатимизда қулай бизнес муҳитини яратиш, жумладан, солиқ маъмурчилигини янада такомиллаштириш, ахборот технологияларини кенг қўллаш ва инсон омилини максимал қисқартириш зарурлиги таъкидланди.\nТашқи савдо ва инвестиция борасидаги ишларни самарали ташкил этишга алоҳида эътибор қаратилди. Жумладан, тўғридан-тўғри инвестициялар ва хорижий кредитларни самарали ишлатиш, уларни аниқ натижа берадиган лойиҳаларга йўналтириш, инвесторлар билан манзилли ишлашни янги босқичга олиб чиқиш бўйича топшириқлар берилди.\nШунингдек, хорижий ташрифлар чоғида эришилган келишувлар ва лойиҳаларни амалга ошириш юзасидан тизимли ишларни ташкил этиб, аниқ натижаларни таъминлаш зарурлиги кўрсатиб ўтилди.\nИқтисодиётимизнинг экспорт салоҳиятини ошириш, экспортнинг таркиби ва географиясини диверсификация қилиш, янги бозорларга чиқиш учун ташқи савдони тубдан такомиллаштириш талаб этилади. Божхона, стандарт, карантин каби соҳаларни ислоҳ қилиб, уларни тадбиркорга кўмакчига айлантиришни тақозо этади.\nЙиғилишда таълим, соғлиқни сақлаш, туризм ва бошқа ижтимоий соҳалардаги ислоҳотларни изчил давом эттириш юзасидан аниқ топшириқлар берилди.\nКелгуси йилда туристлар оқимини 7,5 миллионга етказиш ва хизматлар экспортини 1,5 миллиард доллардан ошириш бу соҳадаги энг устувор вазифалиги кўрсатиб ўтилди.\nЁшларни, айниқса, қизларни оилавий ҳаётга тайёрлашга эътиборни кучайтириш зарурлиги қайд этилди. Президентимиз таъкидлаганидек, оила олдидаги масъулиятни англаш, психологик тайёргарлик ва оиладаги муносабатларни тўғри ўрнатиш, оилада соғлом муҳитни ярата олиш зарур.\nАгросаноат мажмуига кирувчи тармоқ ва соҳа раҳбарлари учун Қишлоқ хўжалигини ривожлантиришнинг 2020-2030 йилларга мўлжалланган стратегияси ижросини таъминлаш келгуси йил учун энг устувор вазифа бўлиб қолади. Бунда, пахта, ғалла, шоли кластерларига керакли шароитлар яратиш, янги тизимда юзага келадиган муаммоларни мунтазам таҳлил қилиб, уларни бартараф қилиш лозимлиги кўрсатиб ўтилди.\nШунингдек, йиғилишда нефть-газ, кимё тармоқлари, энергетикани ривожлантириш, ушбу соҳаларга хусусий сектор ва инвестицияларни фаол жалб қилиш, хомашё қазиб олишни кўпайтириш бўйича зарур топшириқлар берилди.\nЙиғилишда белгиланган топшириқларни тўлиқ ва сифатли амалга ошириш учун барча раҳбарлар ўз тизимида пастга тушиб, ходимлар ва ресурсларни максимал даражада сафарбар қилиши шартлиги кўрсатиб ўтилди.\nПрезидентимиз томонидан қўтарилган масалалар юзасидан Олий Мажлис Сенати Раиси ва Қонунчилик палатаси Спикери, Бош вазир ва ҳукумат аъзолари, давлат ва жамоат ташкилотлари раҳбарлари йиғилишда сўзга чиқиб, берилган топшириқларни сифатли бажариш бўйича соҳаларда тизимли ишларни йўлга қўйишларини таъкидладилар.


МАНГУ ҲАЁТ ҚЎШИҒИ — Ishonch Gazetasi\n“Мен дунёни кезиб, дунёни англадим ва дунё топдим” деб ёзганида шоир моддийликни эмас, айнан маънавий бойликни кўзда тутган албатта. Умрини илм ва ёшлар истиқболига бахшида этган Ортиқбой Эшонқулов ҳам ана шундай бадавлат устозлардан бири.\nЯқинда ёш кимёгарларнинг жаҳон олимпиадасидан қайтган Ортиқбой ака “Мамлакатимиз терма жамоаси Париждан тўртта медаль билан қайтишди, шундан иккита кумуш ва битта бронза медали академик лицейимиз ўқувчиларга тегишли. Шундай қилиб, умумий олтин, кумуш ва бронза медалларимиз сони 58 тага етди”, дейди олам-олам завқ билан ўз шодлигини ичига сиғдиролмай. Ана шу ҳаяжонли хушхабарда устозларга хос мамнунлик, оталарга хос ғурур, раҳбарларга хос ботиний мушоҳада мужассам эди.\nОртиқбой аканинг шакл-шамойилида ҳам, юриш-туриши, гап-сўзида ҳам сохталикни кўрмайсиз. Ваҳоланки, бу инсон дастлаб талаба, кейин аспирант, сўнг тиббиёт фанлари номзоди, доцент, кейин эса биология фанлари доктори, профессор сифатида танилган бўлса-да, жуда самимий ва камтар инсон. У киши билан гурунглашсангиз Жиззах тоғларининг салобатини, зилол сувларининг шаффофлигини, уфқларга туташ кўз илғамас кенгликлар ҳавосини туясиз. Бу инсон ҳақида жуда кўп ва хўп айтиш мумкин.\nТошкент Педиатрия тиббиёт институти қошидаги академик лицей жамоаси Ортиқбой ака раҳбарлигида оламшумул ютуқларни қўлга киритмоқда. 2008 йилда республикамизда илк марта кимё фани бўйича Менделеев халқаро фан олимпиадасининг ўтказилиши айнан ушбу ўқув маскани ҳаётида туб бурилиш ясади. Мамлакатимиз таълими тизими ҳаётида илк бор олтин медаль қўлга киритилди. Бу медални эса айнан ана шу академик лицейнинг ўқувчиси олишга муваффақ бўлди. Бу муваффақият педагогик жамоада ўзгача кўтаринки руҳ яратиш билан бирга уларда эртанги кунга даъват ва ишонч уйғотди. Кейинчалик бу таълим даргоҳининг ўқувчилари мазкур халқаро олимпиаданинг бошқа мамлакатларда бўлиб ўтган беллашувларида ҳам фаол иштирок этиб, медаллар шодасини қўлга киритди. Педагогик жамоанинг изланувчан раҳбари Ортиқбой Эшонқулов бу ютуқлар кўламини кенгайтиришга астойдил бел боғлади. Изланувчан олим ва фидойи раҳбар дастлаб кимё фани бўйича жаҳон фан олимпиадасида кузатувчи сифатида иштирок этди. Дунё бўйича йиғилган ёш кимёгарларнинг баҳсини кузатиб, ўзига тегишли хулоса чиқарган Ортиқбой ака аста-секинлик билан мамлакатимиз ёшларининг ушбу жаҳоншумул билимлар беллашувида иштирокини таъминлашга эришди. Дастлабки олимпиаданинг ўзидаёқ юртимиз ёшлари ўз истеъдоди ва салоҳиятини амалда намоён этиб, олтин медални қўлга киритишди. Бундай кишини қувонтирадиган ва ҳайратга соладиган ютуқлар академик лицей раҳбари ва ўқувчилари ҳаётида анчагина. Масалан, сўнги 10 йилда фанлар бўйича ўтказилган халқаро олимпиадаларда республикамиз ўқувчилари жами 98 та медал олган бўлса, шундан 58 та медал лицей ўқувчилари ҳисобига тўғри келади. Жорий йилги халқаро олимпиадаларда республика бўйича 13 та медал қўлга киритилган бўлса, шундан 9 таси лицей ўқувчилари бўйнига тақилган. Бу улкан натижадан ҳар қанча фахрланса арзийди.\nАкадемик лицей ва унинг фидойи директори Ортиқбой Эшонқулов фаолиятидаги ютуқлар ҳақида яна кўплаб мисоллар келтириш мумкин. Ўзининг ҳаёт мазмунини ёшлар эртасида кўраётган устоз бугун муборак 70 баҳорни қаршилаб турибди. Кимлардир она-Ватанга фидойилик ҳақида соатлаб маъруза ўқиши мумкин, устоз эса ўзининг камтарона меҳнатлари билан юртимиз истиқболига баҳоли қудрат ҳисса қўшиб келмоқда. Эндиликда ушбу таълим даргоҳида таҳсил олиш жараёнида жаҳон ва халқаро фан олимпиадаларининг олтин, кумуш ва бронза медаллари шодасини қўлга киритган илк қалдирғочлар олий ўқув юртларида ҳам пешқадамлик қилаётгани алоҳида эътиборга молик. Илк бор олтин медал соҳиби бўлган шогирди ҳозирги кунда малакали шифокор ва илм соҳиби сифатида фаолият юритмоқда. Ана шу мулоҳазаларни қоғозга туширар эканман, хаёлан Ортиқбой аканинг умр йўлини мангулик қўшиғига ўхшатаман. Чунки маърифат ёғдусидан куч олган ва илмга йўғрилган ҳаёт қўшиғи шогирдлар фаолиятида бардавом яшайди. Шундай экан, устоз меҳнати натижасида яралган бу қўшиқ ҳам унинг ҳаёт зарварақларига мангуликка муҳрланган.\n“БАХТИЁР ЮСУПОВ НИМА ДЕРКАН?”\nКОРХОНАДА — СПАРТАКИАДА


Ботулизмдан сақланинг! – Сурхон тонги\nБош саҳифа / Жамият / Ботулизмдан сақланинг!\nНоябр 10, 2018\tЖамият Изоҳ қолдириш 708 Кўрилди\nКунлар совий бошлаши билан ёзда ғамлаб қўйган маҳсулотлардан фойдаланишни бошлаб юборамиз. Бу мева ва сабзавотлардан тайёрланган консервалардир.\nАммо шуни ҳам унутмаслик керакки, помидор, бодринг, патиссон маринади, бақлажон икраси ва бошқа консерва маҳсулотларини истеъмол қилишдан заҳарланиш ҳеч гап эмас. Ботулизм овқатдан заҳарланишлар ичида энг оғир кечадиган касаллик бўлиб, айрим ҳолларда ўлим билан тугайди. Касалликнинг асосий манбаси ўтхўр ҳайвонлар ва кемирувчилар, айрим қушлар, совуққон ҳайвонлар – балиқ, қисқичбақа ва шиллиқуртлар ҳисобланади. Микроблар айни шу ҳайвонлар ичагида кўпаяди ва ташқи муҳитга чиқиб, тупроқ, ўт-ўлан ва сувни зарарлайди. Уй шароитида маҳсулотларни консервалашда санитария қоида ва меъёрларига риоя қилинмаслиги натижасида касаллик жадал ривожланади.\nБотулизм билан зарарланган озиқ-овқат маҳсулотлари инсон организмига тушиб, тўқималар ва асаб системаси фаолиятини бузади. Касалликнинг яширин даври 6-24 соатдан 6-10 кунгача узайиши мумкин. Касалликнинг бошланиши ўткир кечади. Кўнгил айниши, қайд қилиш, дармонсизлик безовта қилади. Нафас олиш ва талаффуз қилиш бузилиб, қовоқ осила бошлайди.\nҲурматли воҳадошлар! Консерва маҳсулотларини уй шароитида тайёрламанг, кўча-кўйда сотилаётганда харид қилманг! Консерва маҳсулотларини дўконлардан харид қилаётганингизда маҳсулот ёрлиғига, яроқлилик муддатига эътибор қаратинг. Ҳар қандай консерва маҳсулотининг қопқоғи кўтарилмаганига, суюқлигининг тиниқлигига чайқатмай туриб ишонч ҳосил қилинг! Ана шундай ҳолатларнинг бирортаси кузатилса, маҳсулот истеъмолга яроқсиз бўлиб, уни ҳатто таътиб кўриш ҳам хавфли саналади. Юқоридаги тавсияларга амал қилсангиз, нафақат ўзингизни, балки оила аъзоларингизни ҳам ботулизм касаллигидан муҳофаза қилган бўласиз.\nОлдинги Сурхондарё ловияси – Ирландияда\nКейинги Яширилган сигаретлар


20:00 / 21.04.2021\nAKFA Университети Ўзбекистонда фаолият юритаётган нодавлат таълим ташкилотлари орасида биринчи бўлиб Times Higher Education (THE)нинг Impact Ranking рейтингига кирди.\nРейтинг асосий мақсади Бирлашган миллатлар ташкилоти томонидан 2030 йилга қадар мўлжалланган Барқарор ривожланиш мақсадларини (БРМ) амалга оширишда олий таълим муассасаларининг (ОТМ) таъсирини баҳолашдан иборатдир. THE University Impact Rankings умумий рейтингида иштирок этиш учун университет камида тўртта БРМни амалга оширишда иштирок этиши керак. Шу ўринда, барча университетлар 17 мақсадда: Барқарор ривожланишга эришиш учун манфаатли глобал ҳамкорлик – иштирок этишлари шарт. Илк рейтинг 2019 йилда чоп этилган. 2020 йилда чоп этилган рейтинг барча 17 та БРМни қамраб олган.\nБРМ 1 – Қашшоқликнинг барча турларини тугатиш: 591 ОТМ орасида 301-400 ўрин;\nБРМ 3 – Соғлом ҳаёт ва фаровонликни таъминлаш: 871 ОТМ орасида 801+ ўрин;\nБРМ 5 – Гендер тенглик: 776 ОТМ орасида 601+ ўрин;\nБРМ 8 – Самарали бандликни ошириш ҳамда эркаклар ва хотин-қизларни муносиб иш билан таъминлаш асосида барқарор ва умумқамровли иқтисодий ўсишга кўмаклашиш: 685 ОТМ орасида 401-600 ўрин;\nБРМ 16 – Барқарор ривожланиш мақсадлари йўлида тинчликсевар ва очиқ жамиятлар барпо этилишига кўмаклашиш, барча учун одил судлов имкониятидан фойдаланишни таъминлаш ва барча даражаларда самарали, ҳисобдор ва кенг иштирокка асосланган муассасаларни ташкил этиш: 653 ОТМ орасида 401-600 ўрин;\nБРМ 16 – Барқарор ривожланиш мақсадларида Глобал шериклик доирасида амалга ошириш воситаларини мустаҳкамлаш ва ишларни фаоллаштириш: 1154 ОТМ орасида 1001+ ўрин.\n– Бизнинг университет жаҳон университетларининг обрўли рейтингига илк бор киритилди. Мазкур ютуқ университет жамоаси ва асосчиси – AKFA Medline клиникасининг меҳнати натижасидир. Эндиликда бизнинг мақсадимиз THE Impact Ranking рейтингида ўрнимизни янада кўтариш ва дунёнинг энг яхши ОТМлари рейтинги — THE World University Rankings’га киришдан иборатдир, - деб таъкидлади AKFA Университети ректори Беҳзод Джалилов.\nБатафсил маълумот: akfauniversity.org/akfa-university-included-in-the-times-higher-education-impact-ranking\n12:00 / 11.03.2021\nМахсус дизайнли AKFA иситиш радиаторлари: декорнинг янги функционал элементи\n20:00 / 03.03.2021\nAKFA Университети абитуриентларнинг ҳужжатларини қабул қилишни бошлади\n12:00 / 18.02.2021\nAKFA Университети туркиялик ҳамкорлар билан янги факультетлар очмоқда\nAKFA Университети бакалавр йўналишида 10 дан ортиқ замонавий ўқув дастурларини таклиф этади


Гап Каримов ҳақида эмас\nPosted on 15/11/2016 by nurbek in Махсус дастур, Суҳбатлар, Сўз СИЗГА!, Ўзбекистон, Хабарлар with 0 Comments\nГап Каримов ҳақида эмас. У ўлди кетди! Осонгина ўлиб қутулди.\nХалқ ғазабидан, интиқомидан. Қизи Гулноранинг қилмишлари туфайли бошига тушажак шармандали машмашалардан ўлиб қутулди.\n2013 – йили “Дунёнинг энг қудратли 500 мусулмони” рўйхатига киритилган исломсиз Ислом Каримов ароққа бўкиб ўлди. Бу ёғига энди “букрини гўр тузатаверсин” У энди тарихга айланди.\nТарихдан сабоқ ўликлар учун эмас, биз тириклар учундир. Яқинда ( 5 октабр 2016-йил ) “Озодлик” радиоси ёйинлаган ҳабардан Каримов қабрини зиёрат қилаётганлар ҳали ҳам жуда кўп эканлигини кўриб ҳайратландим. Ҳатто баьзи зиёратчилар кўзда ёш билан, бу зиёратни умрага тенглаштираётган эканлар. Алҳазар!..\nАроққа бўкиб ўлган диктатор зиёратини умрага тенглаштираётганлар шахсга сиғиниш оғир ширк эканини билмасмикинлар?!\nҲар қандай диктатор ҳам ўлади. Лекин халқ яшайди.\nКаримов шахсига сиғинаётганлар ўзбек халқининг жуда кичик бир бўлаги бўлса ҳамки, улар бизнинг халқимиздир.\nЛекин халқ деганда бутун ўзбек халқини тушуниб қолмаслик учун, шартли равишда бу ўриндаги халқ сўзини қўштирноқ ичига олдим. Баьзилар бу “халқ”ни дафн маросимига ҳайдаб олиб чиқишган дейишди. Бу фикр қисман тўғри, буткул эмас.\nЧунки, кўзлардан шашқатор ёшлар оқишини, “отамни қайтариб беринглар” деб фарёд чекишларни мажбурлаб уюштириш мушкул иш. Каримов режими туфайли русларга мардикор бўлган бир тенгдошимнинг: “-Каримов тирилиб келса жонимни берар эдим” дейишини, ёки чет эллардаги баьзи мардикорларларнинг Ўзбекистон элчиҳоналари олдига Каримов ҳотирасига гулчамбарлар қўйишларини мажбурлаб ташкиллаштириш қийин.\nМенимча ўша “халқ” нинг ўзида бу ишларга мойиллик бор.\nЯна баьзилар бу “халқ”ни лаганбардорга чиқаряпти. Тўғри, “халқ”нинг орасида лаганбардорлари ҳам бор. Лекин уларнинг асосий қисми бундай эмас. Бу “халқ”нинг аксарияти, тан олиш керак чинданда Каримовга меҳр қўйган одамлардир. Каримовнинг макрига алданиб, ёлғонларига ишониб меҳр қўйган одамлардир.\nКаримов зулми туфайли кўпгина чет элларни дарбадар кездим. Ҳамма ерда уни лаьнатладим. Ниҳоят, диктатор ўлди. Унинг зулмидан қутилган халқ кўчаларга чиқиб байрам қилса керак деб ўйлагандим. Маддоҳ телевиденямиз дунёга кўз-кўз қилган дафн маросимида бунинг том тескариси бўлди.\nТелевидениа ўз зиммасига юклатилган вазифани қойилмақом қилиб уддалади. Яьни золим ва қонҳўр диктатордан ўзбек халқининг буюк бир миллий қаҳрамони тимсоли яратилди. Гўёки, халқ ўзининг миллий қаҳрамонини буюк изтироб билан, кўзларда шашқатор ёш билан, гулларга буркаб сўнгги йўлга кузатди. Дунё лол қолди.\nМенга қарата: “-Президентларинг халқ меҳрини қозонган одам экан. Демак, сенлар ўзларинг ёмон бўлсаларинг керак” -деб маломат қилганлар кўп бўлди. Бундай маломатлар ҳозир ҳам давом этаябди.\nБаьзи чет эллик танишларим эса: “-Халқ қандай бўлса, бошқарувчи ҳам шунга яраша бўлади. Бундай бир халқ учун Каримовдан бошқаси увол” -дейишди. Бу фикрга ҳам қўшилмадим.\nЧунки яқин тариҳдан маьлумки Сталин ўлганда ҳам ҳудди шундай бўлган экан. Лекин ҳозир гап бу ҳақида эмас.\nТан олиш керак Каримов ўзбек халқининг содда, оқкўнгил ва лақма бир қисмининг меҳрини қозона олгани бор гап.\nМенимча бу “халқ”нинг асосий қисми ҳушомадгўй ҳам эмас; лаганбардор ҳам эмас; таьмагирлар ҳам эмас; дафн маросимида иштирок этишга ҳам, Каримов қабрини зиёрат қилишга ҳам мажбурланганлар эмас.\nУлар алданган одамлардир. Каримов дунёга танилган диктатор бўлса, Ўзбекистон иқтисодиётини чўктириб қўйган бўлса, халқини бошқаларга мардикор қилиб қўйган бўлса, миллионларни ўмаргани учун қизи Гулнорага қатор мамлакатларда жиноий иш очилган бўлса, қандай қилиб шунча одам унга меҳр қўйди?!\nАниқроғи, бу “халқ” қандай қилиб бир диктаторга алданди. Гап ана шу ҳақда. Мен шу саволларга кучим етганича жавоб изладим. Чунки халқимизнинг ана шу кичик бир бўлаги бўлган “халқ” ҳам миллионлардан иборат.\nАна шу миллионлар бўлажак президентдан ҳам янги диктатор ясаб олишлари ва яна уларнинг ўзлари бу диктаторга алданишда давом этаверишлари мумкин.\nАлбатта бу иллат мен ёзаётган биргина мақола билан асло тузалиб қолмайди. Ўйлайманки муҳолифатдаги зиёлиларимиз бу алданган одамларни танқид қилавермай уларнинг кўзини очиш билан кўпроқ шуғулланишлари керак.\nБунинг учун эса бу “халқ” қандай қилиб шу қадар алданиб қолган? деган саволга жавоб излаш муҳим деб билдим. Кучим етганича излаб топганларимни эьтиборингизга ҳавола қилиб, бу ҳақда сизларнинг фикрларингияни эшитишни истадим.\nДиктатор Каримовнинг чорак асрлик раҳбарлиги даври энди тариҳга айланди. Биз ёш авлод унинг кирдикорларини асосан кекса муҳолифатчиларнинг суҳбатларидан, ҳамда муҳолифат нашрларининг ( баьзан эса Ўзбекистон матбуоти) арҳивларидан излашга мажбурмиз. Мен ҳам излаб-излаб “халқ”нинг алданиш сабабларидан баьзиларини топгандек бўлдим.\n1. Бу “халқ” Каримовни фақат маддоҳ матбуот орқалигина билади ва унга астойдил ишонади. Бунга маддоҳ матбуотдан минглаб мисоллар келтириш мумкин. Ҳаммага маьлум бўлгани учун у мисолларни бу ерда келтиришга ҳожат йўқ.\n2. Ўзбекистон зиёлиларидаги ҳушомадгўйлик иллати ҳам диктатордан миллий қаҳрамон яралишига катта ҳисса қўшган. Енгил-елпи ҳушомад қиладиган ўзбек ижодкорлари жуда кўп. Менимча улар унчалик ҳавфли эмас.\nЛекин, ўзбекнинг Эркин Воҳидовлари: ” Юртбошимга отилган ўқ менга тегсин!…менга тегсин!…”дегани; Абдулла Ориповлари диктаторга қарата: ” Орол қуриса қурийверсин, сиз ўзингиз денгизимизсиз” деб ўз сатрлари билан айтганда: ” мушукдек оёғин ялагани” ; Одил Ёқубовлари: ” Тариҳ учун, келажак авлод учун бу йўлда у хатто Каримовга ёқмай қолишдан ҳам қўрқмасликка жазм қилгани… ” ( Нима эмиш, Каримовга мақтов ёқмас эмиш.\nМақтаганларни ёмон кўрар эмиш у.\nОдил Ёқубов эса Каримовга ёқмай қолишдан ҳам қўрқмай, ” Ҳақ сўз учун президент ёмон кўрадиган бўлса, мана мени ёмон кўрсин, барибир айтаман мен ҳақиқатни” дея кўксига уриб, уни кўпиртириб мақтайди. Манбаа.\n“Ўзбекистон адабиёти ва саньати ” газетаси. 2001 йил июн ойининг 3- ҳафтасидаги сони) Мана булар ўша “халқ” учун ҳавфлидир. “Халқ”нинг алданишида уларнинг ҳиссаси ниҳоятда каттадир.\nАйтишларича айб уларда эмас, айб ҳар қандай одамни маддоҳга айлантирадиган совет тузумида бўлган эмиш.\nМасалан, совет тузумида яшаб, “Яша партия”, “Яшасин Ленин” деб ёзмаган биронта шоир, ёки ёзувчи бўлмаган эмиш. Наҳотки ?!… дея яқин дўстларимни, биродарларимни ҳашарга чорлаб , баҳоли қудрат ўзбек совет шоирларининг ҳам; ва бевосита совет шоирларининг ҳам китобларини варақлаб чиқдик.\nБиз қараган китобларни орасида Муҳаммад Солиҳдан бошқа биронта ҳам шоир тополмадик маддоҳлик қилмаган. Фикримизча ўзбек совет шоирларини собиқ совет шоирлари орасида биринчи ўринга қўйиш мумкин.\nҲудди шунингдек, Муҳаммад Солиҳни маддоҳлик қилмаган шоирлар орасида ҳам биринчи ўринга қўйиш мумкин деган ҳулосага келдик. Ўйлайманки юртимизда Муҳаммад Солиҳнинг издошлари кўпайсагина, халқнинг ҳам “ҳалқ” нинг ҳам кўзи очилиб, биз Каримов асос солган диктаторлик режимидан қутулишимиз мумкин.\n3. Учинчи қисм кўпчиликка қисман маьлум, лекин ўша “халқ”га унчалик маьлум бўлмаган Каримовнинг буюк артистлик маҳоратидир.


Жума намозига келсам одам кўп экан, лекин сафларнинг олдинги 7-8 қаторлари жуда сийрак бўлиб, одамларнинг кўпроғи чордона қуриб ўтиришибди. Шу пайтда мен олдинги сафга ўтиб бўш ўринларни тўлдиришга уринишим яхшими ёки орқага қараб юришим керакми? - HIDOYAT.UZ\nАсосий саҳифа FAQ Жума намозига келсам одам кўп экан, лекин сафларнинг олдинги 7-8 қаторлари жуда сийрак бўлиб, одамларнинг кўпроғи чордона қуриб ўтиришибди. Шу пайтда мен олдинги сафга ўтиб бўш ўринларни тўлдиришга уринишим яхшими ёки орқага қараб юришим керакми?\nЧоп этилди Fevral 19, 2019 Жума намозига келсам одам кўп экан, лекин сафларнинг олдинги 7-8 қаторлари жуда сийрак бўлиб, одамларнинг кўпроғи чордона қуриб ўтиришибди. Шу пайтда мен олдинги сафга ўтиб бўш ўринларни тўлдиришга уринишим яхшими ёки орқага қараб юришим керакми?da fikr bildirishni o'chirish


Латвия 2014 йилдан евро валютасига ўтиши мумкин\nЕвропа институтлари Латвиянинг евро валютаси ҳудудига қўшилишини мақуллади.\nЧоршанба куни Европа марказий банки ва Европа Комиссияси чиқарган баёнотда айтилишича, Латвия барча кўрсаткичлар бўйича евро валютасини қабул қилиш шартларига жавоб беради.\nБолтиқбўйи давлати 2014 йилдан бошлаб евро валютасига ўтиши мумкин.\nЛатвиянинг евроҳудудга қўшилиши бўйича якуний қарор июл ойида Европа Иттифоқи Молия вазирлари тарафидан қабул қилиниши керак.\nАгар евроҳудудга қўшилса, Латвия евро валютасига ўтган 18 давлатга айланади.\nИкки миллион аҳолига эга Латвия ЕИга 2004 йили қўшилган\nИжтимоий сўровлар натижаларига кўра, 2008-2009 йилги молиявий инқироздан муваффақиятли чиқиб олган Латвиянинг аксар аҳолиси мамлакатнинг евро валютаси ҳудудига қўшилишига қарши.


19 ноябр куни Ўзбекистонда кутилаётган об-ҳаво маълумоти\n10:30 / 18.11.2021\nТошкент шаҳри. Ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шимоли-шарқдан 3-8 м/с тезликда эсади. Ҳарорат кечаси 5-7 даража совуқ, кундузи 4-6 даража илиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 7-12 даража совуқ, кундузи 2 даража совуқ-3 даража илиқ бўлади. Йўлларда баъзи жойларда яхмалак кузатилади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 3-8 даража совуқ, кундузи 3-8 даража илиқ; чўл ҳудудларда кечаси 7-12 даража совуқ, кундузи 2 даража совуқ-3 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 3-8 даража совуқ, кундузи 2-7 даража илиқ бўлади. Йўлларда баъзи жойларда яхмалак кузатилади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 2 даража совуқ-3 даража илиқ, кундузи 7-12 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 3-8 даража совуқ, кундузи 2-7 даража илиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 7-12 даража совуқ, кундузи 3 даража совуқ-2 даража илиқ бўлади. Йўлларда баъзи жойларда яхмалак кузатилади.\n28 ноябр куни Ўзбекистонда ҳаво ҳарорати 15 даражагача кўтарилади\nДам олиш кунлари совуқ антициклон республика ҳудудидан чекинади - «Ўзгидромет»\n27 ноябр куни Ўзбекистонда кутилаётган об-ҳаво маълумоти\n26 ноябр куни Ўзбекистоннинг айрим ҳудудларида ёмғир ёғади


Ингушетияда милиция ходимлари яна пистирмага дуч келди\n13 май 2021, Тошкент вақти: 17:24\nИнгушетия расмийларига кўра, республика ҳудудида содир этилган портлашда етти милиция ходими тан жароҳати олган.\nМаълум бўлишича, милиция ходимлари жангарилар тез-тез қўллаб турадиган ҳийлага рўбарў бўлганлар. Улар портлаш рўй берган жойга етиб келганларида, у ерда яна битта кучлироқ портлаш рўй берган.\nКейинги пайтларда Ингушетияда милиция ходимлари ва ҳукумат расмийларига нисбатан деярли ҳар куни ҳужум уюштирилмоқда. Ҳукумат бу каби ҳуружларда республикадаги жиноий гуруҳлар ва исломий жангариларни айблаб келади.


“Муҳаббат тафти”: Арнав бедарак йўқолди, Кхуши эса ўз жонига қасд қилмоқчи...\nДобавлено: 04.04.2016, 10:54\nСиз севиб томоша қилаётган сериал воқеалари атрофида шов-шувга арзирли янгиликлар кўпаймоқда. Шьямнинг асл нияти тез кунларда фош бўлади. Аммо Арнавнинг тушунарсиз ҳаракатларига қандай изоҳ бор? Кхуши-чи, у қандай йўл тутади? Воқеалар ривожини кузатишда давом этамиз.\n• Арнав, Кхушини ранжитгани учун ўзини айбдор билади. Қаттиқ ўйланганидан тушида ҳам Кхушининг қўлидан тутиб турганини кўради. Кхуши эса Арнавнинг кундалигини топиб олади. Ундаги ўзгаришлар сабабини билиш учун кундаликни вароқлашга тушади.\n• Лаванье билан телефон орқали суҳбатлашаётган Арнавнинг сўзларини эшитиб қолган Кхуши, мени гумдон қилиб, ўзи Лаваньега уйланмоқчи деган хаёлга боради. Наҳот шу рост бўлса?\n• Арнав йиртилган сумкасини кўриб қолади. Холаси бу каламушларнинг иши дегач, ундан кемирувчилар учун заҳар келтиришни сўрайди. Уларни кузатиб турган Кхуши эса заҳар мен учун аталган деб ўйлайди. Шьям, Анжалига зиён етказмоқчи бўлади. Аммо ўзи билмаган ҳолда унинг ҳаётини сақлаб қолади.\n• Кхуши ўз жонига қасд қилмоқчи. Уни бунга нима мажбур қилди?\n• Оиласи ва Арнавга мактуб қолдириб, Кхуши баланд бинонинг юқори қаватига кўтарилади. У ўзини пастга ташламоқчи. Хатни ўқиган Арнав қизни қутқариб қолади.\n• Ниҳоят Арнав сирни фош этди. Унинг Кхушига уйланиши, Анжалининг никоҳини сақлаб қолиш учун қилинган иш эди.\n• Арнав, Кхуши ва Шьямнинг фотиҳаси аллақачон бекор бўлганидан хабар топиб, «бу сен ўйлаб топган навбатдаги баҳона, ишонмайман» дейди. Шьям, оловга мой сепиб, иккисининг муносабатларига янада совуқчилик солади. У Кхушиндан ҳужжатларга имзо чекишни талаб қилади.\n• Кхуши ҳужжатларга имзо қўйишни истамайди. Шьямнинг режасини фош қилгани учун у ўзидан ҳавотирда.\n• Шьям назарда тутган ҳужжатлар имзоланади. Кхуши, Анжалининг онаси таваллуд топган кундан хабар топади. Арнавнинг хонасида хужжатларни тартибга келтираётган Шьямдан, Кхуши Арнав билан учрашишни сўрайди.\n• Шьям, Кхуши яшириб қўйган ҳақиқий ҳужжатларни топиб олади. Анжали Пайялга идиш-товоқлар турадиган жовонни қулфлаб қўйишни айтади. Баббли жовон ичига яширинади.\n• Кхуши ҳужжатлар йўқлигини билиб, бу ишда Шьямдан гумонсирайди. Нани, Кхуши ва Пайялга Манораманинг акаси Чандуни таништиради.\n• Арнавнинг уяли телефонидан Кхушинга хабар келади. Қизиғи, бу Арнавнинг номаси эмас, балки нотаниш кимса томонидан йўлланган мактуб. Нани хавотирга тушиб қолган Кхушинни тинчлантиришга уринади. Кхуши ва Бабблининг биргаликдаги суратини кўриб қолган Манорама ўша кундан буён шубҳада. Кхуши Шьямнинг дипломатини топиб олади.\n• Арнавнинг рақамидан келган нома Кхушини саросимага солиб қўяди. Кхуши, таом олиб келган Шьямнинг ёқасидан олиб «Арнав қаерда?» деб дод солади.


ИнтерФУТБОЛ :: Александр Зинченко: «Де Брюйнедан чиройлироқман»\nАлександр Зинченко: «Де Брюйнедан чиройлироқман»\n«Манчестер Сити» клуби ва Украина терма жамоаси аъзоси Александр Зинченко The Telegraph нашрига интервью берди. У аста-секин, лекин ишонч билан Хосеп Гвардиола механизмининг бир бўлагига айланиб бормоқда.\nАлександр эришган муваффақиятлар сабаби нимада? Рақобатчиларнинг жароҳати, бўш ўйиними ёки футболчининг ўзими? Бунга жавобни тез орада оламиз. Шу ўринда айтиш жоизки, Александр анча ҳазилкаш.\nРаҳим Стерлинг, Илкай Гюндоган, Кевин Де Брюйне ва ҳаттоки, фахрий Фернандиньо ҳам Зинченко ҳазили «қурбон»и бўлишган. Украиналик футболчи Англияга келиши биланоқ, мухлислар унинг Де Брюйнега ўхшаши ҳақида гапиришди. Уни бир неча бор Кевин билан алиштириб қўйишди.\n«Ишонаверинг, бу гапларни доим эшитаман. Мени «Кев» дейишади. Автобусга чиқиб кетаётганимда мухлислар «Кевин, суратга тушсак майлими?» деб сўрашади.\nКейин ортимга бурилсам, «Оҳ, бу Кевин эмас-ку», дейишади. Узоқдан эгизакларга ўхшашимиз мумкин. Лекин ёнма-ён турсак, бундай эмас. Мен чиройлироқман», - дейди Зинченко.\nАлександр Донецкнинг «Шахтёр» клуби академиясида ўқиган. Лекин Украинадаги нотинч вазият туфайли унинг оиласи Россиянинг Уфа шаҳрига кўчиб ўтган. Зинченко эса «Уфа» клуби шарафини ҳимоя қила бошлаган. «Манчестер Сити» уни айнан шу жамоадан харид қилганди.\n«Шахтёр»да қийин вазиятга тушиб қолганман. Ўшанда шартномам якунланишига икки йил қолганди. Донецкдагилар уни узайтиришларини айтишди.\nОрзуим «кончилар»нинг асосий таркибида ўйнаш эди. Ўша пайтларда жамоада Фернандиньо, Дуглас Коста, Генрих Мхитарян... каби футболчилар тўп суришарди.\nУкраиналикларнинг асосий таркибига киришлари жуда мушкул бўлган. Лекин мен яна икки йил қоламан, дедим. Раҳбариятдагилар эса шартномамни узайтирмасам, ҳаттоки, ёшлар жамоасида ҳам ўйнай олмаслигимни айтишди.\nНатижада қандайдир тўрт ой фақат югуриш билан вақт ўтказдим. Чунки машғулотлардан четлатишганди.\nМавсум охирида оилам нотинчлик туфайли Украинани тарк этди. Икки йил олдин «Шахтёр»нинг иккинчи жамоаси ёшлар ўртасидаги Чемпионлар Лигаси финалида «Челси»га имкониятни бой берди.\nУ айнан менинг ёш гуруҳим эди, таркибдагиларнинг барчасини танийман. Ахир беш йил бирга ўйнаганмиз.\nЎша жамоада ажойиб футболчилар бор. Улар Европанинг ҳар қандай клубида ўйнай олишади. Бироқ узоқ муддатли шартномалари туфайли олдинга қадам ташлаш имкониятидан маҳрум бўлишди.\nКиевнинг «Динамо» клубида ҳам вазият шундай. Футболчилар кетишни исташса ҳам кета олишмайди», - дейди Зинченко.


БОЛАЛАРНИ ГАДЖЕТЛАРДАН АСРАШ КЕРАК(МИ)? - Darakchi\nБОЛАЛАРНИ ГАДЖЕТЛАРДАН АСРАШ КЕРАК(МИ)?\nБиз кичкинтойларимизнинг планшет ва смартфонлардан моҳирона фойдаланаётганини кўриб, ҳайратланмайдиган даражага етдик. Чунки уларда боланинг эътиборини тортувчи турли-туман қизиқарли ўйинлар мавжуд. Аммо янги гажетлар, замонавий технологиялар ўзларида қандай хавфли синоатни яширган?\nМиянинг тез ривожланиши\nБола туғилгандан то икки ёшга тўлгунга қадар унинг мияси уч баробар ўсади ва бу жараён 21 ёшгача давом этади. Замонавий технологиялар, янги гажетлар, мобиль телефонлар, ижтимоий тармоқ, телевидение энди шаклланиб келаётган миянинг янада жадал суръатлар билан ривожланишига сабаб бўлади. Аммо бу нарса ҳар доим ҳам ижобий таъсир кўрсатмайди. Тадқиқотлар натижасида боланинг гажетлардан фойдаланиши диққат етишмовчилиги синдромига, ривожланишнинг когнитив сустлашишига, асабий ҳолатга тушишига олиб келиши маълум бўлди.\nРивожланишдан ортда қолади\nҲаракат — соғликнинг гаровидир, бундан ташқари у диққатни ва онг ривожланишини кучайтиради. Аммо замонавий технологиялар билан банд бўлган бола кам ҳаракат қилади, оқибатда жисмоний ривожланишдан ортда қолади.\nОғир вазндан азият чекади\nБола телевизор қаршисида узоқ ўтирса, қимирламай видеоўйинлар ўйнайдиган бўлса, унда ортиқча вазн юзага келади. Ётоқхонасидан чиқмай, гажет ўйнайдиган болаларнинг 30 фоизида бу нарса яққол кўзга ташланади. Болаларда семириш билан бирга диабет, инсульт ва юрак хуружи касалликлари ҳам кузатилади.\n60 фоизота-она боласининг гажетга қанча вақт сарфлашини назорат қилмайди. Болалар ярим тунгача ухламай, ўйин ўйнаб ўтиришади, кун тартиби бузилиб, уйқусизлик касалига дучор бўлишади. Буларнинг ҳаммаси унинг соғлигига салбий таъсир кўрсатади.\nРуҳий касалликка чалинади\nЎтказилган тадқиқотлар боланинг замонавий ўйинчоқлардан ҳаддан ортиқ фойдаланиши депрессия, хавотир, диққат етишмовчилиги синдроми, аутизм, психоз ва турли руҳий зўриқиш касалликларига олиб келиши мумкинлигини исботлади.\nТажовузкор бўлиб қолади\nПсихикаси мувозанатлашмаган ёш болалар телевизорда кўрган қўрқинчли фильмидан, қотиллик, зўравонлик саҳналари акс этган видеоўйинлардан қаттиқ таъсирланишади. Бу эса изсиз кетмайди, болада тажовузкорлик кучаяди.\nАхборотлар кўплиги оғирлик қилади\nАхборотнинг кўплиги (масалан, ОАВлар ҳам) болада диққат етишмовчилиги синд-ромига, хотиранинг ёмонлашувига сабаб бўлади. Ўз навбатида бу ҳолат боланинг ўқишига салбий таъсир кўрсатади, натижада у диққатини жамлай олмайдиган, ёмон ўқийдиган ўқувчига айланади.\nГаджетларга боғланиб қолади\nОта-оналарнинг ҳам ноутбук ва смартфонларга боғланиб қолиши оқибатида фарзандига деярли вақти қолмайди. “Қуш уясида кўрганини қилади” деганларидек, ота-онасидан ўрнак олган болалар ҳам “замонавий ўйинчоқ-лар”га қаттиқ боғланиб қоладилар.\nРадиация нурланишини олади\nБолаларнинг мияси ва иммун тизими ҳали тўлиқ шаклланиб улгурмагани боис улар жуда таъсирчан бўлишади. Шунинг учун улар мобиль телефондан фойдаланаётганда радиация нурланишини ҳисобга олиб, эҳтиёт бўлишимизга тўғри келади. Халқаро соғлиқни сақлаш ташкилоти мобиль телефон ва барча симсиз мосламаларни 2В – канцероген хавфли тоифага киритган.


Детройт собиқ мэри 28 йилга қамалди\n02 декабр 2020, Тошкент вақти: 17:49\nАҚШнинг Детройт шаҳри собиқ мэри коррупция айбловлари билан 28 йиллик қамоқ жазосига ҳукм қилинди. Кваме Килпатрик пайшанба куни суд томонидан рэкет, порахўрлик, таъмагирлик ва бошқа жиноятларда айбдор деб топилди.\nПрокурорлар Килпатрик тергов давомида қандай қилиб ўз даромадидан 840 минг АҚШ долларидан ортиқроқ харажат қилганини тушунтириб бера олмаганини айтмоқда. Пайшнаба кунги қарор сўнгги йилларда Қўшма Штатларда маҳаллий ҳокимият вакилларига чиақрилган энг қаттиққўл ҳукм, деб баҳоланмоқда.\n2002-2008 йилларда Детройт мэри лавозимида ишлаган Килпатрик шаҳар аҳлини ранжитган бўлса, узр сўраши, лекин шаҳар маблағидан бир тийин ҳам ўғирламаганини таъкидлади.\nБир пайтлар дунёнинг энг бадавлат шаҳарларидан бири бўлган Детройт яқинда ўзини банкрот деб эълон қилган ягона йирик шаҳарга айланди.


Саралашдан асосий тўрга етиб келган Омонмуродова иккинчи босқичга чиқди / Olamsport.com\n22 авг 08:38\nСаралашдан асосий тўрга етиб келган Омонмуродова иккинчи босқичга чиқди\nТеглар : ТеннисОмонмуродоваГермания\nГерманиянинг Брауншвейг шаҳрида теннис бўйича “Фьючерс” туркумига кирувчи турнир давом этмоқда.\nСоврин жамғармаси 25 000 АҚШ долларини ташкил қилувчи мусобақада тажрибали теннисчимиз Оқгул Омонмуродова ҳам иштирок этяпти. Ҳамюртимиз саралаш баҳсларида икки ғалабага эришиб, асосий тўрга йўл олган эди.\nКеча Омонмуродова асосий тўрнинг илк даврасида британиялик Эмили Апплетонга қарши кортга чиқди. Учрашуда Оқгул рақибасини 6:2, 7:6(2) ҳисобида мағлуб этди. Энди вакиламиз иккинчи босқич баҳсида турнирнинг еттинчи ракеткаси, германиялик Жюль Ниемейерга қарши кортга чиқади.\nИрода Тўлаганова Осиё теннис федерациясининг вице-президенти этиб сайланди 0\nFedCup. Теннисчиларимиз ҳам Хитойдаги мусобақага бормайдиган бўлишди 0\nНигина ва Оқгулда навбатдаги ғалабалар 0


Пентагон раҳбари Россияни глобал таҳдидлар рўйхатида биринчи ўринга қўйди\n12:34 / 18.03.2016\nПентагон раҳбари Эштон Картер 2017 йилги мудофаа бюджетини муҳокама қилиш давомида АҚШ хавфсизлигига раҳна солувчи 5 та глобал таҳдидни айтиб ўтди. У ушбу таҳдидлар орасида Россияни 1-ўринга қўйди. Бюджет лойиҳасида АҚШ армияси учун 582,7 млрд доллар сарфлаш таклиф қилинган.\nКартер таҳдидлар рўйхатида Россиядан кейинги ўринларга Хитой, Шимолий Корея, Эрон ва халқаро террорчиликни қўйди. Бу ҳақда АҚШ мудофаа вазирлиги сайтидаги хабарда айтилди.\n“Бугунги кунда хавфсизлик борасидаги вазият охирги 25 йил ичидагидан кескин фарқ қилади. У янги ёндашувларни талаб қилади”, деб айтди Картер. У Россия ва Хитойни қурол-аслаҳа тизимини ривожлантираётган ҳамда баъзи ҳудудларда АҚШнинг етакчилигини хавф остига қўяётган энг хавфли рақобатчилар сифатида таърифлади.\nКартер 2017 йил учун 582,7 млрд долларлик ҳарбий бюджет сўрамоқда, бу маблағлардан 523,9 млрд доллари таянч бюджетни ташкил қилади, қолган 58,8 млрд доллар хорижда шошилинч операцияларни ўтказиш учун срафланади.


менинг севгим охирати... Давом\nМалика мени уйимга боришга каршилик килмаганлиги учун у билан мени уйимга келдик. Уйда битта узим яшаганлигим учун уй бир ахволда кийимлар сочилиб йотибди. Идишлар ювилмаган ишдан чарчаб келаману кейнрок йигиштираман деб ухлаб колардим. Хаетимда биринчи марта уялиб кетдим. У уйими кудию вой вооо деворди. Мен уйни йигиштиргани тушдим. Икаламиз бир пасда хаммаекни йигиштириб ташладигу мен корнинг очдими десам у уялиб йок деди. Мен билдим уни корни оч еди . Болалар уйига ошпаз келганида енидан кетмасдим. У менга овкат килиш сирларини ургатарди. Мен ош киламан дедим менга йордам берворасанми десанми дедим. У майли деди. ошхонага чикдик. Махсулотларни олиб ошни бошлавордик. У иш килишини курсам бир кулгим келарди бир кузими узолмасдим. Бир бегона дарров мени уйимда худди узини уйида юргандек юрибди. Бир томондан мен оркасида канча юрган булсам хам мени таклифларимни рад килган инсон менга йордам бераетгани мени хурсанд килардию ва юракда шубха хосил киларди. Малика коллари нозик сочлари узига ярашган кузлари еса кооопкора еди. Сузлари дона дона. Овози ширин еди. Бекордан севмасдим. Ош пишди. Мирзо ака сиз кулизи юворинг мен узим соламан ошни деди. Мен кулими ювиб киргунча дастурхонни солиб ошни чиройли килиб сузиб куйибди. Шунда мен уйланиб колдим ”хааа бойни кизи бусаям уйдагилари ишга жуда яхши пиширишибди.” икаламиз отириб ошни татдик. У ошни еб кордию жилмая бошлади. Хм нима иршаясан дедим ) у хозир бутта Мурод Ражжабов булганида икаламиз хам оч колардик деб кулди.) мен бу чиройли кулгуни куриб юрагим езилиб кетарди. Нима булади. Бу киз меники буладими йо йокми?. <br />\nошдан сонг икаламиз залга чикиб кино куриб утирдик. Мен ишдан чарчадим шекилли уни енига утириб ухлаб колибман. Кечаси соат 2 ларда узимни бир нима жимирлатиб уйготиб юборди. Кузими очкам бошим Маликани оегига койиб ухлаб колган еканман. У еса мени юзимни силаб уйготиб юборди. Кузларимга ишонмасдим нахоот бу мен севган малика. Узур оегингда ухлаб кобману десам мали йоторинг деди. Мен еса урнимдан турдиму уни кучоклаб олдим ахмок . Урнидан сакраб турдию нима килябсиз? нима деб уйладиз мени деб йиглаб балконга чикиб кетди. Мен нима килишими билмай. Малика мени кечир сени севман дедим. У еса менга карадию йигиси тухтади. Киророинг хонага хозир кираман деди. Хонага кирдим е худо пасга сакравормасин деб интижо килардим. Бир пайт кирдию. Мирзо ака бугунги вокеадан сонг коркябман деди. Нега куркасан мен йонингдаману дедим шунда яна йигладию мени кучоглаб гапирарди. Сиз урган бола дугонамни акаси булади. У сенга уйланаман дегани учун гаплашардим деди. Бунака ишлар булиб кетиши хаелимга хам келмаганди деди. меН киз боламан. Но тогри фикрга борманг илтимос деб йигларди. Шунда мен уни каттик багримга босдиму Сени яхши курмаганимда сени билмаганимда борардим но тогри фикрга . Сен кимлигингни катта канака одамлар билан усганингача биламан десам рахмат деди . Икаламиз кучоглашиб йотиб ухлаб колибмиз уни боши мени елкамда. Ичимда хурсандману мияда еса думка. Тонг отдию у менга пул чузябди менга аийим олиб беринг мана бу пулга уйимга йиртилган кийимда боролмиман деди. Мен пулни олмай чикиб кетдим. Бозорданг енг чиройли куйлакни бирини олдиму уйга келдим. Уйга кирсам на Малика бор . На у хакида дарак бор балконга чиксам ойнага кош калам билан рахмат хамма нарса учун. Деган йозув холос.... Давоми кейнрок булади.\ndomlam bilan(yoxud mening orzu...\ncalom men kollejda o'qiyman.domlam[22da] ketvorgan shkalad narsa.bir kuni 3-paradan so'ng o'zim xonada qo... Davomi\nOnanizm yoki qo'l bilan bo'sha...\nОнанизм кишининг жинсий майл ва хоҳишини қўли ёки қўлидаги бирон предмет билан қондиришидир. Келиб чиқиши ҳақида Инжилда... Davomi\nузбечка сосёт жадно(uzbxxx.su)||||\nОнлайн: 3 / 21 | + reklama


hidoyat.uz – “Мовароуннаҳр” нашриётининг сайти - Шайх Хованд Тоҳур зиёратгоҳи\nШайх Хованд Тоҳур зиёратгоҳи\nШайх Хованд Тоҳурнинг туғилган даври милодий XIII асрнинг иккинчи ярми деб тахмин этилади. Шайх Хованд Тоҳур Бўстонлиқ туманидаги Боғистон қишлоғидан бўлган, машҳур мутасаввиф Шайх Умар Боғистонийнинг ўғлидир. Шайх Хованд Тоҳур тариқат илмининг илк сабоқларини падари бузрукворидан олган. У зотнинг насаби ўн олти ота-бободан сўнг ҳазрат Умар ибн Хаттобга бориб туташади.\nШайх Хованд Тоҳурнинг “Рисолаи дар масоили шариат ва тариқат” (“Шариат ва тариқат масалалари ҳақида рисола”), “Рисола дар аркони Ислом” (“Ислом арконлари ҳақида рисола”) ва “Рисола дар одоби тариқат” (“Тариқат одоблари ҳақида рисола”) каби асарлари бор. Аллома Тошкент шаҳрида вафот этган.\nМаълумотларга қараганда, Шайх Хованд Тоҳур қабри устига ХV аср иккинчи ярмида Хожа Аҳрор Валий мақбара қурдиради. Афсуски, шўролар даврида зиёратгоҳдан омборхона сифатида фойдаланилади. Ёдгорлик зиёратчилар учун ёпиб қўйилади. Мақбара мустақиллик йилларида тўлиқ таъмирдан чиқарилиб, муборак зиёратгоҳлардан бирига айланди.\n150 марта ўқилган.


Ўзбекистон – Германия: янги мазмун касб этган ҳамкорликни мустаҳкамлаш йўлида — Huquq\nHome / test / Ўзбекистон – Германия: янги мазмун касб этган ҳамкорликни мустаҳкамлаш йўлида\n22.01.2019\ttest 257\n21 январь куни Берлин шаҳридаги Бельвю саройида Ўзбекистон Республикаси Президентини расмий кутиб олиш маросими бўлди. Шавкат Мирзиёевни Германия Федератив Республикаси Президенти Франк-Вальтер Штайнмайер кутиб олди.\nДавлатимиз раҳбари фахрий меҳмонлар китобига имзо қўйди. Олий мартабали меҳмон шарафига фахрий қоровул саф тортди. Ўзбекистон ва Германия давлат мадҳиялари янгради. Президентлар фахрий қоровул сафи олдидан ўтди.\nУчрашувда Президентлар Ўзбекистон билан Германия ўртасидаги сиёсий мулоқотни янада мустаҳкамлаш, ўзаро манфаатли соҳалардаги алоқаларни икки ва кўп томонлама асосда ривожлантириш масалаларини муҳокама қилди.\nБугунги кундаги хавф ва таҳдидлар, биринчи навбатда, терроризм, экстремизм ва радикализмга қарши курашишда янада яқин ҳамкорлик қилишга келишиб олинди. Афғонистонда тинчлик жараёнини тезроқ бошлаш бўйича ёндашувлар бир хил экани тасдиқланди.\nМаданий-гуманитар соҳалардаги алоқалар ҳам муҳокама қилинди. Мактаб таълимида самарали немис технологияларидан фойдаланиш, жумладан, «Мактаблар: келажак шериклари» (PASCH) ташаббусини амалга ошириш, Ўзбекистонда Германиянинг етакчи олий таълим муассасалари филиалларини очиш, халқларимиз ўртасида маданий алоқаларни кенгайтириш истиқболлари эътибор марказида бўлди.\nУчрашув сўнггида Германия Федерал Президенти Франк-Вальтер Штайнмайер жорий йилнинг май ойида Ўзбекистонга ташриф билан боришини яна бир бор тасдиқлади.\nАнгела Меркель Ўзбекистон Президентининг ташрифи узоқ танаффусдан кейинги муҳим воқеа экани, икки томонлама ҳамкорлик ривожига катта туртки беришини таъкидлади.\n— Биз Ўзбекистоннинг ишончли шериги бўлишни хоҳлаймиз. Мамлакатларимиз ўртасидаги алоқаларни кенгайтириш учун кўплаб имкониятлар борлигини кўрмоқдамиз, — деди Германия канцлери.\nШавкат Мирзиёев Ўзбекистон делегациясига кўрсатилаётган юксак ҳурмат учун чуқур миннатдорлик билдириб, немис халқини жорий йил май ойида нишонланадиган Германия Федератив Республикаси ташкил этилганининг 70 йиллиги билан табриклади.\nСўнгги йилларда алоқалар жадал ривожланиб, янги мазмун билан бойиб бораётгани, сиёсий мулоқотлар фаоллашаётгани мамнуният билан қайд этилди.\nПрезидент Шавкат Мирзиёев Германия Ўзбекистоннинг ишончли ва истиқболли шериги эканини, ўзаро ҳамкорликни сифат жиҳатидан янги, янада юқори босқичга олиб чиқишга интилишини алоҳида таъкидлади.\nТомонлар Бирлашган Миллатлар Ташкилоти, Европада хавфсизлик ва ҳамкорлик ташкилоти ва бошқа халқаро тузилмалар доирасида янада яқиндан ҳамкорлик қилишдан манфаатдор экани қайд этилди. Европа Иттифоқининг Марказий Осиё бўйича янги стратегияси асосида Европа Иттифоқи — Марказий Осиё йўналишида ҳамда Германия — Марказий Осиё форматида муносабатларни мустаҳкамлашда давом этишларини таъкидлади.\nБўлажак учрашувда замонавий таҳдид ва хатарлар, аввало, терроризм ва экстремизмга қарши курашиш бўйича ҳамкорликни кучайтиришга алоҳида эътибор қаратилиши айтиб ўтилди. Афғонистонда тинчлик жараёнини тез фурсатда бошлаш ҳам кун тартибидаги муҳим масалалардан экани қайд этилди.\nЎзбекистон инсон ҳуқуқлари ва эркинликлари соҳасида конструктив мулоқот, шунингдек, давлат бошқаруви тизимининг шаффофлигига ҳамда коррупцияга тўлиқ барҳам берилишига эришиш мақсадида ҳамкорлик учун очиқ экани таъкидланди.\nТомонлар инвестиция ва технологиялар соҳасидаги ҳамкорликни кенгайтиришга тайёр эканини билдирди. Ўзбекистон Президенти ташрифи арафасида ўтказилган бизнес-форумда 8 миллиард евродан зиёд қийматдаги янги лойиҳаларни амалга ошириш бўйича келишувларга эришилгани, бошқа битимлар бўйича ишлар давом этаётгани маълум қилинди.\nЎзбекистон Республикаси Президенти Шавкат Мирзиёев билан Германия Федерал канцлери Ангела Меркелнинг учрашувида асосий эътибор савдо-иқтисодий, инвестициявий ва технологик ҳамкорликни ривожлантириш масалаларига қаратилди.\nХалқаро ва минтақавий аҳамиятга молик асосий масалалар бўйича позициялар ўхшаш ва яқинлиги қайд этилди. Самарали мулоқотни икки ва кўп томонлама шаклда, жумладан, нуфузли халқаро тузилмалар доирасида изчил давом эттиришга интилиш муштарак экани тасдиқланди.\nГермания канцлери Ўзбекистон Президенти раҳбарлигида иқтисодиётни модернизация қилиш ва жамиятни янада демократлаштириш борасида амалга оширилаётган ислоҳотларни юқори баҳолади. Ўзбекистоннинг Марказий Осиёда дўстлик ва ўзаро ишонч муҳитини яратиш, кўп йиллик баҳсли масалаларни тинчлик йўли билан ҳал этиш ва минтақани глобал иқтисодиётга интеграция қилиш бўйича янги минтақавий сиёсатини олқишлади.\nТомонлар инсон ҳуқуқларини ҳимоя қилиш, атроф-муҳитни муҳофаза этиш масалаларини ҳам кўриб чиқди. Давлатимиз раҳбари Германия ҳукуматига Орол фожиаси оқибатларини бартараф этишдаги кўмаги учун миннатдорлик билдириб, Берлинни Оролбўйи учун кўп шериклик асосидаги Траст фонди фаолиятида фаол иштирок этишга чақирди.\nГермания Ўзбекистоннинг технология ва инвестициялар соҳасидаги асосий шерикларидан биридир. Мамлакатларимиз ўртасида савдо соҳасида энг кўп қулайлик яратиш тизими жорий этилган. Ўтган йили товар айирбошлаш ҳажми 700 миллион евродан ошган.\nМузокарада бу кўрсаткични 1 миллиард еврога етказиш учун барча имкониятлар борлиги таъкидланиб, бу борадаги истиқболли йўналишлар муҳокама қилинди.\nЎзбекистонда германиялик инвесторлар иштирокида 132 та фирма ва компания фаолият юритмоқда. Шундан 33 таси юз фоиз немис капитали асосида тузилган, 31 таси юртимизда ўз ваколатхонасини очган. Ўзбекистон миллий банки Германиянинг 57 та банки билан алоқа ўрнатган. Тошкентда «Дойче-банк» бўлими ташкил этилган.\nМамлакатимизда дунёга машҳур немис компаниялари билан амалга оширилган йирик лойиҳалар муваффақияти ўзаро манфаатли инвестициявий ҳамкорликка мисол бўла олади. «МАN» концерни билан шерикликда замонавий юк автомобиллари, «Claas» ва «Lemken» компаниялари билан қишлоқ хўжалиги техникалари, «Knauf» билан қурилиш материаллари, «Deutsche Kabel» билан кабель-ўтказгич маҳсулотлари ишлаб чиқарилмоқда. Германиялик мутахассислар иштирокида «Қарши — Термиз» темир йўли электрлаштирилмоқда.\nЎзбекистон — Германия ишбилармонлар кенгаши ўзаро товар айирбошлаш ҳажмини ошириш ва тўғридан-тўғри инвестициялар оқимини кўпайтириш бўйича изчил иш олиб бормоқда. Молиявий-техникавий ҳамкорлик борасида маслаҳатлашувлар, савдо ва инвестициялар, қишлоқ хўжалиги бўйича ҳукуматлараро ишчи гуруҳлар мажлислари ўтказилмоқда.\nУчрашувда савдо, саноат, газ-кимё, қурилиш соҳаларида ўзаро манфаатли қўшма лойиҳаларни амалга ошириш, молиявий-техник кўмак ва тажриба алмашишни кенгайтиришга келишиб олинди.\nТашриф доирасида кимё, қурилиш, энергетика, металлургия ва озиқ-овқат соҳалари етакчилари — «Siemens», «Тyssеn Krupp», «Claas», «МАN», «Knauf», «Linde», «Papenburg», «Humana», «Volkswagen» каби халқаро миқёсдаги немис концернлари билан шерикликда янги кўп миллиардлик лойиҳаларни амалга ошириш бўйича келишувга эришилгани мамнуният билан қайд этилди.\nИлм-фан, таълим соҳаларида ҳамкорликни ривожлантириш, маданий алоқалар ва туристлар алмашувини кенгайтириш муҳимлиги қайд этилди.\nЎзбекистонда 8 мингдан зиёд немис миллатига мансуб юртдошларимиз яшамоқда. Маданияти ва анъаналарини сақлаб, ривожлантириши учун барча шароит яратилган. 400 мингдан ортиқ ўқувчи немис тилини ўрганмоқда. Яқинда Тошкент, Самарқанд ва Бухородаги мактабларга буюк немис олим ва ёзувчилари номлари берилди.\nТошкентдаги Гёте институти, Конрад Аденауэр ва Фридрих Эберт номидаги жамғармалар, Германия академик алмашинувлар хизмати (DAAD) ваколатхоналари ва бошқа ташкилотлар халқларимиз ўртасидаги маданий-маърифий алоқаларни ривожлантиришга ҳисса қўшмоқда. Пойтахтимиз ва бир неча вилоятларда бўлимлари бўлган «Видергебурт» немис маданият маркази, «Ўзбекистон — Германия» дўстлик жамияти фаолият юритмоқда.\nТашриф доирасида иқтисодиёт, савдо, молия, таълим, илм-фан ва инновация соҳаларига оид ҳукуматлараро ва идоралараро 9 та ҳужжат имзоланди. Томонлар мамлакатларимиз ва халқларимиз манфаати йўлида ўзаро ҳамкорликни янада ривожлантиришга интилишини билдирдилар.\nЎзбекистон Республикаси Президенти Шавкат Мирзиёев Германия Федератив Республикаси Бундестаги Раиси Вольфганг Шойбле билан ҳам учрашди.\nБундестаг Германиянинг бир палатали парламенти бўлиб, қонунлар қабул қилишдан ташқари Федерал канцлерни сайлаш ҳамда ҳукумат фаолиятини назорат қилиш каби муҳим функцияларни ҳам бажаради.\nЎзбекистон ва Германия парламентлари ўртасида яхши алоқалар йўлган қўйилган. Олий Мажлис Қонунчилик палатасида Бундестаг билан ҳамкорлик бўйича «Ўзбекистон — Германия» гуруҳи, Бундестагда эса «Германия Федератив Республикаси — Марказий Осиё» гуруҳи ташкил этилган.\nДавлатимиз раҳбари Ўзбекистон билан Германия ўртасидаги ҳамкорликни ҳуқуқий жиҳатдан қўллаб-қувватлаш, халқларимиз манфаатини таъминлашда парламентлар муҳим ўрин тутишини таъкидлади.\nБундестаг Раиси мамлакатимизда ҳуқуқий демократик давлат ва кучли фуқаролик жамияти барпо этиш борасида рўй бераётган ўзгаришларни юқори баҳолади.\nДавлатимиз раҳбари Бундестаг биносини кўздан кечирди. Мамлакатимиз делегациясига Бундестаг тарихи ва фаолияти ҳақида сўзлаб берилди.\nПрезидент Шавкат Мирзиёев шу куннинг ўзида Мюнхен шаҳрига ташриф буюрди. Ўзбекистон делегацияси учун ажратилган қароргоҳ ёнида Баварияда ўқиётган, ишлаётган ўзбекистонлик ёшлар билан мулоқот қилди.\nШунингдек, Давлатимиз раҳбари расмий ташриф доирасида Бавария федерал ўлкаси Бош вазири Маркус Зёдер ҳамда Германиянинг етакчи компания ва банклари раҳбарлари билан учрашди.


«АвтоВаз» янгиланган Lada Granta седанини тақдим қилди | Futura – ҳаммаси ахборот технологиялари, маркетинг ва стартаплар ҳақида «АвтоВаз» янгиланган Lada Granta седанини тақдим қилди – Futura – ҳаммаси ахборот технологиялари, маркетинг ва стартаплар ҳақида\n8 avgust 9:46\n«АвтоВаз» янгиланган Lada Granta седанини тақдим қилди\n«АвтоВАЗ» янгиланган Lada Granta оиласининг биринчи модели — Lada Granta седанини тақдим қилди. Бу ҳақда Daryo.uz хабар бермоқда.\nАввалроқ, «АвтоВАЗ»нинг Lada Kalina моделини ишлаб чиқаришни тўхтатиб, янгиланган Granta автомобилларини чиқаришни йўлга қўйиши маълум қилинган.\nЯнги Lada Granta седанининг олд кузови ўзгарган. Шунингдек, LADA логотипи катталаштирилган.\n2017 йили Lada Granta энг кўп сотиладиган автомобиллар ичида иккинчи ўринни эгаллаган. Европа бизнеси ассоциацияси маълумотларига қараганда, 2017 йили 93 686 та Granta сотилган. Бу мамлакатда сотилган Lada’ларнинг 30 фоизини ташкил қилган.\nLada Granta 2018 йил август ойида Москва халқаро автосалонида намойиш этилади.\nАвтоВАЗ: Узун “Лада Веста” чиқармаймиз\nWant create site? Find Free WordPress Themes and plugins.Carzone сайтининг ёзишича, рус автокомпаниясига “Лада Веста Signature” номли янги автомобиль версияси ишлаб чиқариш таклиф этилган, аммо бу лойиҳа истиқболи йўқ, деб баҳоланган. “Лада Веста Signature” деганлари бу “Веста”нинг узайтирилган кўринишидир. Унинг ғилдираклар базаси “Веста”никидан 250 ммга узунроқ, орқа эшиклар ўрни ҳам кенгайган. Афзал тарафи шуки, орқадаги […]\nLADA кузови тўрт ҳил кўринишдаги янгиланган Granta‘ни тақдим қилади. Granta ҳақида нималар биламиз?\nWant create site? Find Free WordPress Themes and plugins. Янгиланган LADA Granta ўта замонавий, «Икс» услубидаги ташқи кўринишга эга бўлди. LADA‘нинг шу кунга қадар энг кўп сотилган моделларидан бири, Россия ҳудудида 2011-йилда савдога чиқарилган Granta – 2018-йилда мутлақо янги кўриниш касб этди. Янгиланган LADA Granta ўта замонавий, «Икс» услубидаги ташқи кўринишга эга бўлди. Ўзбекистон бозорида […]\n18 oktyabr 14:19


Темур Кападзе: Ҳамиша ўзбек футболи ривожи йўлида хизмат қилишда давом этаман — Ўзбекистон футбол ассоциацияси расмий сайти.\nАйни кунларда Тошкентда ЎФАнинг мураббийликка тайёрлов бўйича тўрт кунлик ўқув-курслари бўлиб ўтмоқда. Мазкур курсларни илк марта яқин ўтмишнинг номдор футболчиларидан бири Темур Кападзе олиб бормоқда.\nТемур Кападзе ЎФА расмий сайтига ЎФА инструктори сифатидаги илк иш тажрибаси ҳамда келажак режалари билан ўртоқлашди.\n- Биринчи навбатда Ўзбекистон футбол ассоциацияси раҳбарияти ҳамда тренерлар таълими департаментига менга ўзимни инструктор сифатида синаб кўриш имкониятини тақдим этишгани учун миннатдорчилик билдираман. Ростини айтсам, футболчилик фаолиятимни тугатганимга ва мураббий сифатида иш бошлаганимга ҳали унча кўп вақт бўлгани йўқ. Шу сабабдан яқин вақт ичида инструкторлик қиламан, деб ўйламаган эдим. Лекин менга ишонч билдиришди ва шунинг учун ҳам бу йўналишда ўзимни синаб кўришга қарор қилдим.\nАйни кунларда ўтказилаётган курслар мен учун инструктор сифатида дастлабкиси. Лекин илгари бир нечта халқаро ўқув курсларида тингловчи бўлганман, қолаверса инструктор ёрдамчиси сифатида ҳам ишлашга улгурганман.\nБу менинг фаолиятимдаги янги давр десам ҳам бўлади. Зеро инструктор сифатида ишлаш орқали ўз устимда янада кўпроқ изланишимга тўғри келади, шунингдек, бу борадаги билимларимни янада ривожлантираман. Ҳар бир курсга яхши тайёрланиш лозим бўлади ва бу жараёнда янада кўпроқ ўқиш, янги мавзуларни ўрганиш ва ушбу соҳадаги янгиликлардан хабардор бўлиб боришим зарур бўлади. Ҳозирда менга ушбу соҳада катта тажрибага эга бўлган мутахассис Шамил Исеев анча ёрдам беряпти. Айтишади-ку, бешикдан то қабргача илм изла, деб. Ҳозирги замонда ҳар бир соҳа мутахассиси ўз устида тинмай ишлаши ва изланиши давр талаби саналади.\nБевосита курсларга тўхталадиган бўлсам, менимча, ЎФА тренерлик таълими ва ушбу соҳани ривожлантириш бўйича тўғри йўлдан кетяпти. Бу борада тайёрлов курсларининг аҳамияти ҳам анча юқори. Чунки айнан ушбу ўқув-курслари орқали кейинчалик “C” сертификати бўйича таҳсил олишга номзодлар аниқлаб олинади. Тўрт кунлик ўқув-курслари давомида мураббийлик фаолияти бўйича дастлабки билимлар берилади. Кейин эса ёш футболчиларга сабоқ берувчи мураббийлар саралаб олинади. Ушбу мутахассисларнинг яхши билим ва кўникмаларга эга бўлиши бевосита футболимиз келажагига ҳам таъсир кўрсатади.\nИнструкторлик фаолиятидаги асосий мураккаблик – бу вақт билан боғлиқ масала. Айтиб ўтганимдек, курсларга жиддий тайёргарлик олиб бориш лозим бўлади. Бунинг учун эса вақт зарур бўлади. Биласиз, мен мураббий сифатида ҳам фаолият олиб бораман. Айни пайтга келиб биринчи давра якунига етиб улгурди, қолаверса бу галги курслар 4 кун давом этади. Кейинги курсларнинг вақтини ҳам қулай бўладиган пайтга белгилаб оламиз.\nҲозирча инструкторлик фаолиятидаги келажак режаларим ҳақида гапиришга бироз эрта. Лекин шуни таъкидлай оламанки, ҳамиша ўзбек футболи ривожи йўлида хизмат қилишда ва бунда ўз муносиб ҳиссамни қўшишда давом этаман.


Соғлиқни сақлаш вазирлиги: ТЕРМИЗДА 300 ГА ЯҚИН ЛАБОРАТОРИЯ ТАҲЛИЛЛАРИНИ БАЖАРИШ ИМКОНИЯТИГА ЭГА ЗАМОНАВИЙ МАРКАЗ ФАОЛИЯТ БОШЛАДИ\nСоғлиқни сақлаш вазирлиги: ТЕРМИЗДА 300 ГА ЯҚИН ЛАБОРАТОРИЯ ТАҲЛИЛЛАРИНИ БАЖАРИШ ИМКОНИЯТИГА ЭГА ЗАМОНАВИЙ МАРКАЗ ФАОЛИЯТ БОШЛАДИ Бош сахифа\nБугунги кунда Ўзбекистон хорижий давлатлар билан дўстона алоқаларни янада мустаҳкамлаётгани тиббий туризмнинг ривожланишига ҳам ўзининг ижобий таъсирини кўрсатмоқда. Жумладан, Сурхондарё вилоятига қўшни Афғонистон, Тожикистон ва Туркманистон давлатларининг фуқаролари тиббий хизмат олиш учун келишмоқда. Айнан ушбу ижобий кўрсаткич, чет эл инвесторларини ҳам воҳага жалб этмоқда. Бу эса соҳада хусусий сектор ривожланишида муҳим омил бўлмоқда. Вилоятда сўнгги уч йил давомида хусусий тиббиёт муассасалари икки баробарга кўпайиб, 120 тадан 230 тага етди. Туркиянинг “Kani-med”, Нидерландиянинг “Aues saglik group” компаниялари томонидан замонавий лаборатория маркази ташкил этилиши ҳам юқоридаги фикримиз исботидир.\nМаълумки, Туркиянинг “Kani-med” компанияси лаборатория марказларини қуриш ва жиҳозлаш бўйича катта тажрибага эга. Мазкур компания бошқа кўплаб ривожланган мамлакатларда ҳам ушбу йўналишда марказларни барпо этиб, мутахассисларга замонавий ускуналарда ишлаш услубларини ўргатиб келган.\nШу боис ушбу нуфузли компаниянинг Термиз шаҳрида замонавий лаборатория марказини ташкил этиш таклифи қўллаб-қувватланиб, вилоят офтальмология шифохонасига қарашли бўлган бино инвестиция ва ижтимоий шартлар эвазига “Kani-med” компаниясига берилади.\nЖорий йил бошида бошланган ушбу муҳим лойиҳа доирасида қурилиш, жиҳозлаш ва фаолиятни электрон ташкил этиш ишларга 2 миллион АҚШ долларига яқин инвестиция қиритилди. Натижада, 30 нафар янги иш ўрни яратилиб, 300 га яқин турдан ортиқ лаборатория таҳлилларини бажариш имкониятига эга марказ бунёд этилди. Эндиликда, мурккаб лаборатория таҳлилларини бажариш учун Тошкентга боришнинг ҳожати йўқ. Қолаверса, таҳлил жавоблари ҳам ўша куннинг ўзида фуқаронинг электрон манзили ёки мобил телефонига юборилади.\nУшбу марказ нафақат Сурхондарё вилоятида, балки Ўзбекистон бўйича ҳам энг замонавий лабораториялар қаторидан ўрин олади. Эътиборли томони ушбу тиббиёт масканида Туркиядан келган малакали тиббиёт ходимлари маҳаллий мутахассисларни тайёрлашда яқиндан ёрдам беришади ва фаолият кўрсатишади. Эндиликда аниқлиги ва ишончлилиги билан халқаро стандарт талабларига тўлиқ жавоб берувчи таҳлиллар касалликларни даволашда шифокорларимизга яқиндан ёрдам бериши шубҳасиз.\nШу ўринда таъкидлаш жоизки, соғлиқни сақлаш соҳасида олиб борилаётган ислоҳотлар чекка туман ва қишлоқларга ҳам етиб борди. Амалга оширилаётган ишлар кўламини биргина Сурхондарё вилояти мисолида қарайдиган бўлсак, якунланаётган йилда инвестиция ва “Обод қишлоқ” дастурлари ҳамда маҳаллий бюджет маблағлари доирасида 47 та тиббиёт муассасасида 68 миллиард сўмлик қурилиш-таъмирлаш ишлари олиб борилди. Давлат тиббиёт муассасалари 8 миллион АҚШ долларлик замонавий тиббий асбоб-ускуналар билан жиҳозланади.\nКадрлар етишмовчилигини ҳал этиш мақсадида ўтган йили Термиз шаҳрида Тошкент тиббиёт академиясининг филиали ҳам ташкил этилди. Жорий йилда эса Термиз шаҳрида янги тиббиёт коллежи биноси барпо этилмоқда. Бу ерда маҳаллий ва қўшни Афғонситон давлатидаги тиббиёт ходимлари учун малака ошириш имкониятини берувчи симуляция маркази ҳам яратилади.\nТадбирда Соғлиқни сақлаш вазири Алишер Шадманов ва Сурхондарё вилояти ҳокими Тўра Боболов ҳамда Туркия Республикасининг мамлакатимиздаги Фавқулодда ва мухтор элчиси Меҳмет Сурейя Эр иштирок этишди ва сўзга чиқишди.


Ўтган йилда 82 мингта уй қурилиб фойдаланишга топширилди\nНоишлаб чиқариш тармоқларига киритилган инвестицияларнинг 5766,7 млрд. сўми уй-жой қурилиши соҳасида ўзлаштирилди, ёки умумий ҳажмга нисбатан 63,1 фоизни ташкил этди.\nМолиявий бўхрон эгасиз уйларнинг кўпайишига олиб келмоқда\nБуюк британияда чиқадиган “Гардиан” газетасининг ёзишича, ўтган 6 йил давомида кўхна қитъа Европада 11 миллионтадан ортиқ мажмуалар бўш ётибди. Бунда 2008 йили бошланган дунё иқтисодий-молиявий бўхронининг таъсири бор. Испаниянинг ўзида 3 миллион 400 минг, Италияда 2 миллион 700 та, Францияда 2 миллион 400 мингта, Германияда 1 миллион 800 мингта, Португалияда 735 мингта, Буюк Британияда эса 700 мингта Ирландияда 400 мингта, Грецияда 300 мингта уй-жойлар эгаларига мухтождир.\n2013 йилда жами 82 та корхона ва объектлар хусусийлаштирилди\nЎзбекистон Республикаси Хусусийлаштириш, монополиядан чиқариш ва рақобатни ривожлантириш давлат қўмитаси маълумотларига кўра, 2013 йилнинг январь-декабрида 82 та корхона ва объектлар хусусийлаштирилди.\nОлимпиададан кўрган зарари учун Россия Ташқи иқтисодий банкига 10 млрд. рубл ажратилади\n2014 йилда Ташқи иқтисодий банки Сочида олимпиада доирасидаги бино қурилишларига ажратган кредитларидан кўрган зарарини қоплаш учун Россия федерал бюджетидан 10 млрд. рубл олади.\n2014 йил 1 январь ҳолатига кўра рўйҳатдан ўтган корхоналар сони 266 мингтага етди\nКорхона ва ташкилотлар ягона давлат регистри маълумотларига кўра, 2014 йилнинг 1 январь ҳолатига рўйҳатга олинган юридик шахслар сони – 266,4 мингтага етди, шундан фаолият кўрсатаётганлари сони – 241,2 мингтани ёки жами рўйҳатга олинган юридик шахсларнинг 90,5 %ни ташкил қилди.\nСаҳифа 384 406 дан


МРБ бошлиғи 11 сентябрдаги терактлар ҳақидаги ҳисоботнинг ошкор қилинишига қарши чиқмоқда\n08:49 / 02.05.2016\nАҚШ ҳукумати 2001 йил 11 сентябрдаги терактларни тергов қилган махсус комиссия ҳисоботининг бир қисмини ҳеч қачон ошкор қилмаслиги керак. Бу ҳақда Марказий разведка бошқармаси бошлиғи Жон Бреннан NBC телеканали эфирида айтиб ўтди, деб хабар бермоқда ТАСС ахборот агентлиги.\nБреннан ўз фикрини бу ҳужжатларда ноаниқ маълумотлар келтирилгани билан асосламоқда, бу эса Вашингтонга зарар етказиши мумкин.\nМРБ бошлиғи ҳужжатларда фақатгина дастлабки хулосалар келтирилгани, кейинроқ улар аниқлаштириб, тўлдирилганини таъкидлаб ўтди. Унинг айтишича, ҳужжатларда "тўғри маълумотлар билан бир қаторда нотўғри маълумотлар ҳам бор".\nБреннаннинг айтишича, ҳисоботнинг кейинги таҳлили "Саудия Арабистони ҳукумати ёки амалдорлари "Ал-Қоида"га терактни амалга оширишда молиявий кўмак кўрсатганининг ҳеч қандай исботи йўқлигини" кўрсатган.\nБреннаннинг таъкидлашича, ҳужжатлар чоп этилса, "кимдир ундаги текширилмаган маълумотлардан фойдаланиши мумкин".\nМРБ бошлиғи Вашингтон ва Ар-Риёд ўртасидаги муносабатларнинг муҳимлигини таъкидлаб ўтди. "Бизнинг Саудия Арабистони билан муносабатларимиз мустаҳкамдир. Бундай мустаҳкам муносабатлар иқтисодий, сиёсий, ҳарбий ва разведка соҳаларида мавжуд", деб айтди Бреннан.\nАпрель охирида сенатор Боб Грэхем Fox News телеканалига АҚШ президенти Барак Обама тахминан кейинги 2 ой ичида 11 сентябрдаги терактлар тергови ҳақидаги ҳисоботнинг 28 саҳифасидан "мутлақ махфий" белгисининг олинишига буйруқ беришини маълум қилганди.\nҲисоботнинг охирги бўлимидаги 28 саҳифасидан ташқари, 800 дан кўпроқ бети чоп этилган. Бу саҳифалар миллий хавфсизлик нуқтаи назаридан зудлик билан махфийлаштирилганди.\nГрэхемнинг айтишича, бу саҳифаларда терактни уюштирган Саудия Арабистони фуқароларига айнан ким ёрдам бергани ҳақида батафсил маълумотлар бор.\nТерактни амалга оширган 19 террорчидан 15 нафари Саудия Арабистони, 2 нафари БАА, бир нафари Миср ва яна бир нафари Ливан фуқароси бўлган.